Bersatu intai ‘satu, dua kerusi’ Sarawak tanpa mahu ‘lukakan’ GPS

Walaupun mempunyai keinginan untuk mempunyai kerusi di Sarawak, Bersatu berkata pihaknya tetap menghormati pendirian GPS jika gabungan politik kerajaan negeri itu memutuskan untuk tidak memberi jalan kepada parti yang mesra mereka dari Semenanjung.“Kami akui kami tak besar. Kami faham pendirian mereka, kami hormat, dan kami ingin pastikan hubungan terus harmoni kerana kita berada dalam kapal yang sama,” kata Pengerusi Bersatu Sarawak Jaziri Alkaf A Suffian, yang juga merupakan ketua Perikatan Nasional (PN) negeri itu, kepada MalaysiaNow.PN baru-baru ini menyatakan sokongan penuh kepada GPS dan berikrar untuk menggerakkan jenteranya bagi membantu sekutunya di Sarawak menang dalam pilihan raya negeri akan datang, dan pilihan raya umum.Perkembangan politik itu adalah susulan lawatan rasmi pertama pengerusi PN dan Perdana Menteri Muhyiddin Yassin ke Sarawak.Sebuah lawatan yang dilihat berjaya mempereratkan hubungan antara Putrajaya dan kerajaan negeri walaupun wujud sebahagian pemimpin Umno yang mahu memutuskan hubungan dengan kerajaan persekutuan.Muhyiddin semasa lawatannya enggan mengulas mengenai isu apakah Bersatu akan bertanding di Sarawak dan berkata perkara tersebut adalah tertakluk kepada persetujuan dari GPS.GPS, diketuai PBB ditubuhkan selepas parti-parti komponen Barisan Nasional (BN) Sarawak keluar dari gabungan besar politik itu, selepas pilihan raya umum 2018.Parti komponen GPS juga turut mewakili demografi Sarawak.PBB dilihat mewakili masyarakat Melanau dan Melayu, SUPP mewakili kaum Cina, sementara PDP dan PRS mewakili komuniti peribumi bukan Islam.James Chin, seorang penganalisis politik Sarawak yang bersimpati dengan Pakatan Harapan, berpendapat tawaran PN untuk membantu kempen GPS tidak mampu membantu gabungan itu.Chin berkata bahawa PDP dan PRS mungkin berbeza pandangan mengenai penglibatan PAS, salah satu parti komponen penting PN, dalam sebarang kempen pilihan raya.Parti Islam itu bertapak di Sarawak sekitar dua dekad lalu dan tidak pernah memenangi kerusi di negeri tersebut.“(Bantuan) mereka tidak akan beri kesan dan bahkan jika mereka dibenarkan untuk bertanding, hubungan tersebut akan gagal sepenuhnya.” kata Chin.Beliau juga mempersoalkan mengapa GPS memerlukan bantuan Bersatu dan parti-parti semenanjung lain kerana ia akan melemahkan jenama yang diusahakan gabungan itu sebagai parti tempatan, selepas bertahun-tahun menjadi sebahagian dari BN sebelum PRU14.“Pilihan raya negeri yang akan datang adalah penampilan pertama mereka di bawah GPS, jadi mereka tidak boleh membiarkan PN datang kerana inilah masanya untuk GPS yakinkan rakyat bahawa mereka sudah menjenamakan semula diri mereka,” tambah Chin.Chin juga meramalkan GPS tidak akan memberi laluan kepada PN walaupun mereka adalah sekutu politik.Menurut Chin lagi, parti seperti Bersatu dan PAS hanya mempunyai harapan untuk menang di kawasan bandar di Sarawak.“Satu-satunya masalah sekarang ialah kerusi Krian yang diwakili Ali Biju, yang sekarang masih dibincangkan,” katanya, merujuk kepada Adun yang keluar dari PKR untuk menyertai Bersatu.Ali Biju telah dua kali mengalahkan BN di Krian, sebuah kawasan DUN komuniti Iban.Sementara itu, pemimpin Bersatu seperti Jaziri dilihat berhati-hati ketika membicarakan perkara ini. Hal ini dipercayai demi tidak mahu mengganggu hubungan erat yang dicapai semasa lawatan Muhyiddin baru-baru ini.Jaziri berkata fokus utama Bersatu ketika ini bukanlah mengenai kerusi.“Kami hormati kedudukan GPS untuk bertanding di semua 82 kerusi DUN pada pilihan raya negeri yang akan datang,” katanya, sambil menambah bahawa beliau berharap Ali Biju dibenarkan untuk bertanding.“Tetapi, secara peribadi, marilah kita dengar apa yang akar umbi mahukan. Mungkin satu, dua atau lebih kerusi,” tambahnya.Jaziri yakin bahawa dengan 45,000 anggota di Sarawak, Bersatu berada pada posisi yang baik untuk menggerakkan sokongan kepada pihak kerajaan.“Jadi, bagaimana jika kami boleh sumbang satu atau dua kerusi yang dapat perkukuh kerajaan negeri Sarawak. Kalau kami dapat lakukan, bukankah ia lebih baik untuk GPS? ”, Katanya.Beliau bagaimanapun sekali lagi mengakui Bersatu “tidak besar” di Sarawak dan tidak boleh dianggap sebagai ancaman oleh GPS, hal tersebut juga, katanya, telah diberitahu kepada Ketua Menteri Abang Johari Openg.“Saya secara peribadi beritahu Abang Johari, kami di sini untuk bantu, dan tak perlu risau. Walaupun kami tak besar, kami ada orang-orang di lapangan untuk bantu mereka.“Jawatankuasa dan anggota kami semuanya rakyat Sarawak yang terdiri daripada pelbagai etnik,” tambahnya.


Zahid minta UKSB hulur wang pada Umno, kata pegawai SPRM

Mahkamah Tinggi Shah Alam hari ini diberitahu bahawa bekas timbalan perdana menteri Ahmad Zahid Hamidi telah meminta syarikat Ultra Kirana Sdn Bhd (UKSB) menghulurkan bantuan kewangan sebagai sumbangan politik kepada Umno.
Pegawai penyiasat Suruhanjaya Pencegahan Rasuah Malaysia (SPRM) V. Mahendran, 38, berkata permintaan Zahid itu dibuat semasa dua bekas pengarah UKSB iaitu Harry Lee Vui Khiun dan Wan Quoris Shah Wan Abdul Ghani yang masing-masing merupakan saksi pendakwaan ke-15 dan 16 hadir ke kediaman presiden Umno itu di Country Height, Kajang.
Beliau berkata ketika itu Zahid adalah menteri dalam negeri yang mempunyai kuasa dan pengaruh yang besar dalam merangka dasar dan hala tuju kerajaan serta Kementerian Dalam Negeri (KDN) khususnya.
“UKSB bersetuju untuk memberi bantuan sumbangan politik bagi tujuan untuk memastikan perniagaan UKSB tidak diganggu memandangkan ketika itu ada beberapa syarikat lain yang cuba melobi kerja yang UKSB sedang jalankan iaitu berkaitan dengan urusan visa.
“Hasil siasatan juga menunjukkan bahawa wang tunai tersebut yang diserahkan secara bulanan kepada Zahid adalah disediakan oleh David Tan (bekas pengurus pentadbiran UKSB) atas arahan Harry Lee,” katanya ketika membacakan penyataan saksinya semasa pemeriksaan utama oleh timbalan pendakwa raya Zander Lim Wai Keong.
Mahendran berkata peranan Tan adalah bagi memastikan UKSB mempunyai wang  yang mencukupi untuk memenuhi permintaan Zahid.
Sebelum ini, Wan Quoris Shah memberitahu mahkamah sama bahawa bantuan kewangan yang diberikannya kepada Zahid bertujuan mengukuhkan kedudukan syarikat itu sebagai kontraktor Kementerian Dalam Negeri (KDN), selain mendapatkan sokongan daripada ahli politik itu untuk mengurangkan gangguan daripada pesaing-pesaing lain yang menjalankan perniagaan serupa.
Mahendran juga berkata berdasarkan keterangan Harry Lee, David Tan dan Wan Quoris Shah, wang tunai yang dihantar kepada Zahid akan dimasukkan ke dalam sampul surat.
“Penyerahan wang tunai tersebut akan dibuat setiap bulan mengikut kesesuaian masa Zahid tetapi kebiasannya pada 10 malam di Seri Satria, Putrajaya iaitu kediaman rasmi Zahid dan Country Heights,” katanya.
Selain itu, saksi pendakwaan ke-18 itu juga berkata peranan utama Wan Quoris Shah sebagai pengarah UKSB tertumpu kepada kerja-kerja perhubungan awam syarikat itu dan bukan dari aspek teknikal.
“Pelantikan Wan Quoris (Wan Quoris Shah) adalah untuk mengembangkan perniagaan dengan cara melobi bagi mendapatkan kontrak-kontrak pembekalan dan perkhidmatan dengan Kerajaan Malaysia,” katanya.
Zahid, 69, menghadapi 33 pertuduhan menerima rasuah berjumlah S$13.56 juta dari UKSB untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan pusat sehenti (OSC) di China dan sistem visa luar negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.
Bagi tujuh lagi pertuduhan, dia didakwa memperoleh untuk dirinya S$1,150,000; RM3.125 juta; 15,000 Swiss Franc dan AS$15,000 daripada syarikat sama yang mempunyai kaitan rasmi dengan tugas rasminya.
Perbuatan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.
Perbicaraan di hadapan hakim Mohd Yazid Mustafa masih berlangsung.


Warga Malaysia teruja lakukan perjalanan rentas negeri selepas dibenarkan

Jualan tiket bas dan carian penerbangan menyaksikan peningkatan secara mendadak selepas Putrajaya membatalkan larangan rentas negeri yang dilaksanakan disebabkan perintah kawalan pergerakan (PKP) bagi membendung penularan wabak Covid-19.Presiden Persatuan Pengusaha Bas Ekspres Melayu Semenanjung Malaysia (Pembawa) Mohamad Kaharrudin Salleh, berkata kenaikan tempahan tiket itu direkodkan menerusi pembelian secara dalam talian dan di kaunter bas.“Kenaikan 10% hingga 15% ini adalah peningkatan purata direkodkan sekurang-kurangnya 20 syarikat bas di bawah Pembawa,” katanya yang juga pemilik Pancaran Matahari (M) Sdn Bhd kepada MalaysiaNow.“Ada kemungkinan jualan tiket akan terus meningkat memandangkan kebenaran merentas negeri baru diumumkan pada Ahad.”Perdana Menteri Ismail Sabri Yaakob pada Ahad mengumumkan Putrajaya membatalkan sekatan rentas negeri bermula 11 Oktober bagi yang sudah lengkap divaksinasi.Bagaimanapun katannya, kebenaran tersebut tidak terpakai kepada penduduk yang berada dalam kawasan perintah kawalan pergerakan diperketatkan (PKPD).Kaharrudin berkata, majoriti pembelian tiket bas itu adalah daripada kalangan penumpang yang ingin pulang ke kampung atau ke Kuala Lumpur dari negeri lain dan menambah operasi bas juga akan ditambah dalam masa terdekat bagi memenuhi permintaan orang ramai.“Menerusi Pancaran, kami kami mempunyai 50 bas dan sebelum penularan pandemik, syarikat mempunyai kira-kira 100 pemandu. Kini tinggal hanya 50% daripada jumlah itu.“Justeru kami menyambut baik pengumuman PM dan bersedia meningkatkan operasi bas. Dulu mungkin hanya boleh buat satu trip perjalanan, kini sudah naik kepada lima, jadi jumlah pemandu akan kembali tambah,” katanya.Sementara itu, syarikat penerbangan tambang murah, AirAsia merekodkan lonjakan carian penerbangan menerusi aplikasi Super (SuperApp) sebanyak 140%.Jurucakap AirAsia memberitahu MalaysiaNow, carian destinasi tertinggi ialah Kuala Lumpur diikuti Pulau Langkawi, Kota Kinabalu, Kuching, Kota Bahru dan Pulau Pinang.Ketua Pegawai Eksekutif AirAsia Malaysia Riad Asmat dalam satu kenyataan berkata susulan pengumuman perdana menteri pada Ahad, syarikat itu meningkatkan jadual penerbangannya merangkumi 61 penerbangan ke 16 destinasi domestik.“Operasi mingguan AirAsia Malaysia merangkumi 63 kali penerbangan dari Kuala Lumpur ke Langkawi, Alor Setar (10 kali), Kota Kinabalu (35 kali), Bintulu (dua kali), Kuching (10 kali, Labuan (14 kali) dan Miri sebanyak empat kali.“Sementara itu, operasi penerbangan mingguan dari Kuala Lumpur ke Pulau Pinang adalah sebanyak 21 kali, Kota Bahru (35 kali) manakala Kuala Terengganu dan Tawau sebanyak 28 kali,” katanya.Beliau berkata jumlah laluan penerbangan akan ditambah berdasarkan peningkatan permintaan dalam masa terdekat dan bergantung kepada kelulusan oleh pihak berkuasa.Kaharuddin dan Riad bagaimanapun menegaskan orang ramai yang ingin menggunakan mod pengangkutan tersebut perlu mematuhi syarat prosedur operasi standard (SOP) yang ditetapkan demi memastikan keselamatan penumpang.Sementara Ketua Pengarah Lembaga Lebuhraya Malaysia (LLM) Mohd Shuhaimi Hassan berkata jumlah trafik dijangka meningkat kepada 4 juta kenderaan sehari pada cuti hujung minggu dan cuti umum Maulidur Rasul pada 19 Oktober depan berbanding 3.5 juta kenderaan sehari pada masa ini.Katanya disebabkan itu LLM mengarahkan syarikat konsesi lebuh raya untuk menjadualkan pelaksanaan kerja penyelenggaraan dan elak penutupan loron terutamanya di Lebuhraya Utara Selatan, Lebuhraya KL – Karak, Lebuhraya Pantai Timur dan Lebuhraya Kajang Seremban semasa cuti hujung minggu atau cuti umum.“Persiapan rapi juga perlu dilakukan di plaza tol bagi memastikan kelancaran pergerakan kenderaan semasa melakukan transaksi di plaza tol.“Syarikat pengendali lebuh raya juga diarahkan untuk melakukan persiapan bagi memastikan semua kawasan rehat dan rawat serta hentian sebelah sepanjang lebuh raya berada dalam keadaan baik dan teratur selain mematuhi SOP yang ditetapkan,” katanya dalam satu kenyataan.


Pakar ekonomi jangka dividen KWSP bagi 2021 pada kadar 5.2% hingga 6%

Beberapa ahli ekonomi menjangkakan Kumpulan Wang Simpanan Pekerja (KWSP) akan mengumumkan dividen lebih menarik bagi 2021 iaitu sekitar 5.2% hingga 6%, didorong oleh peningkatan pendapatan pelaburan kasar dana tersebut selain prestasi pasaran modal yang positif.Ketua Ahli Ekonomi Bank Islam Malaysia Bhd, Mohd Afzanizam Abdul Rashid berkata, jumlah pendapatan pelaburan kasar KWSP bagi tempoh sembilan bulan pertama 2021, meningkat sebanyak 7.7% tahun ke tahun kepada RM48.02 bilion berbanding tempoh sama pada 2020.“Atas alasan itu, ada kemungkinan kadar dividen akan datang ini jauh lebih baik berbanding 2020. Saya berpendapat, angka tersebut mungkin sekurang-kurangnya menyamai paras 2020 atau jauh lebih tinggi,” katanya kepada Bernama.Sehubungan itu, beliau mengunjurkan kadar dividen bagi 2021 itu dalam jajaran 5.2% hingga 5.4%.Pada 2020, dana persaraan itu mengumumkan kadar dividen sebanyak 5.2% yang membabitkan agihan sebanyak RM42.88 bilion bagi simpanan konvensional dan 4.9% bagi simpanan syariah yang berjumlah RM4.76 bilion.Menurut Afzanizam, terdapat peluang bagi kadar dividen lebih baik sekiranya pendapatan korporat KWSP bagi tempoh suku keempat mencatat kenaikan.Malah, KWSP juga dilihat mempelbagaikan portfolionya ke pasaran luar negara dengan pendapatan daripada ekuiti asing pula memberi sumbangan besar kepada jumlah pendapatan yang diperolehnya.“Oleh itu, strategi pempelbagaian portfolio KWSP terbukti membuahkan hasil dan ini boleh disalurkan dalam bentuk pemberian kadar dividen lebih mampan di masa depan,” katanya.Mengulas pengeluaran khas di bawah skim i-Sinar, i-Lestari dan i-Citra dana persaraan itu, beliau berkata pengeluaran tersebut berkemungkinan besar tidak memberi impak ketara terhadap prestasi dividen tersebut.Afzanizam juga percaya pada masa sama, ekonomi negara berjaya mencatat pertumbuhan pada kadar positif pada 2021 dan kadar pengangguran semakin susut kepada 4.2% pada Disember 2021 daripada paras tinggi sehingga 5.3% dalam pertengahan 2020.Sehubungan itu, katanya, caruman baru ahli KWSP berserta pelaburan aset yang matang dapat menampan aliran pengeluaran tersebut.Sementara itu, profesor ekonomi di i-CATS University College Kuching, Shazali Abu Mansor pula menjangkakan KWSP mengumumkan kadar dividen dalam lingkungan 5.5% hingga 6.0% bagi tahun lepas susulan prestasi pelaburan kasar yang lebih baik.“Dividen sepatutnya meningkat seiring dengan (prestasi) pendapatan. Oleh itu, bagi 2021, kadar berkenaan seharusnya melebihi 5.2%. Jika kurang daripada itu, ianya dilihat sebagai tidak seimbang,” katanya.Ketua Ahli Ekonomi dan Penyelidik Ambank Group Anthony Dass berkata biarpun terdapat beberapa cabaran di peringkat domestik, prestasi keseluruhan pasaran modal tempatan adalah menggalakkan dan ini mungkin membawa kepada pembayaran dividen sekitar 5.45% hingga 6.0%.“Dalam keadaan ekonomi yang mulai pulih, semakin ramai yang mendapat pekerjaan dan turut mewujudkan peluang pekerjaan daripada perniagaan baru. Ini sekali gus dapat membantu dari segi penambahan semula simpanan KWSP.“Bagaimanapun, untuk membolehkan paras simpanan itu mencecah sepertimana paras 2019, ia akan turut bergantung kepada jumlah caruman masa depan yang dimasukkan ke dalam KWSP.“Selain itu, pada masa sama, aspek liputan dan jaminan perlindungan sosial terutama melibatkan kalangan yang bekerja sendiri dan mereka dalam sektor tidak formal juga perlu dipertingkat,” katanya.Dalam pada itu, menyentuh prospek bagi 2022, Afzanizam berkata sebarang senario yang menyaksikan kenaikan kadar faedah akan membantu dari segi peningkatan pendapatan tetap KWSP dan instrumen pasaran wang.Menurutnya, ini berikutan terbitan bon-bon baru akan berasaskan pada kadar lebih tinggi dan menerusi peningkatan kadar kupon.“Kemungkinan besar peruntukan aset strategik (SAA) KWSP akan dapat menjadi panduan bagi dana persaraan itu mengharungi masa-masa mencabar,” katanya.


Kerajaan jamin bekalan ayam cukup sehingga selepas Aidilfitri

Bekalan ayam segar dijamin mencukupi walaupun selepas musim perayaan, kata Menteri Perdagangan Dalam Negeri dan Hal Ehwal Pengguna Alexander Nanta Linggi.Beliau berkata kementerian sudah  mengadakan perbincangan dengan  beberapa pengeluar ayam terbesar dan mereka memberi jaminan bekalan mencukupi.“Selepas mengadakan konsultasi dengan beberapa pengeluar ayam yang menternak dalam skala besar, mereka memberi jaminan bekalan ayam mencukupi sehingga selepas Hari Raya Aidilfitri.“Semalam saya juga ada berhubung dengan pengusaha peladang, beliau juga memberi jaminan kepada saya bahawa bekalan memang ada dan mencukupi. Jadi jangan risau kepada semua,” katanya kepada media selepas mengadakan tinjauan pelaksanaan Skim Harga Maksimum Musim Perayaan (SHMMP) Hari Raya Puasa 2021, hari ini.Mengenai rungutan peniaga ayam yang tidak berpuas hati dengan harga siling RM7.90 sekilogram bagi ayam standard di bawah SHMMP kerana didakwa tidak mendatangkan keuntungan, Nanta berkata pihaknya telah mendapatkan konsultasi daripada pelbagai pihak sebelum membuat penetapan harga.“Di seluruh negara, 12 item di dalam SHMMP Hari Raya Puasa 2021, dari runcit ke borong mesti ikut harga yang kami tetapkan di setiap peringkat.“Sebab itu peruncit ni tak sepatutnya kehilangan margin atau keuntungan mereka kerana kami dah teliti dengan mendalam dan pastikan peniaga tidak sepatutnya terjejas,” katanya.SHMMP Hari Raya Puasa 2021 dilaksanakan selama 30 hari bermula semalam (21 April) hingga 20 Mei, melibatkan 12 jenis barangan dalam empat kategori ayam, telur ayam, daging dan hasil laut.Nanta berkata harga ayam dan telur telah ditetapkan dari peringkat ladang dan tidak sepatutnya peniaga atau peruncit berdepan dengan masalah harga tinggi apabila membeli dari pemborong.Mengenai desakan sesetengah pengusaha daging tempatan yang mahu harga siling dikaji semula, Nanta berkata kementerian tidak berhasrat mengkaji semula harga siling kesemua 12 item di bawah SHMMP itu kerana harga yang ditetapkan telah dipersetujui pihak berkepentingan seperti pemain industri dan kementerian berkaitan.“Buat masa sekarang saya belum nak buat perubahan (harga siling). Saya berharap semua pihak jangan mempolitikkan hal ini. Kita nak jaga semua bukan nak menganiaya mana-mana pihak. Kami jaga pengguna dan peniaga juga,” katanya.Nanta berkata kerajaan juga hanya menetapkan harga siling untuk bahagian tertentu daging dan bukan keseluruhan lembu, jadi peniaga bebas untuk menjual bahagian lain lembu pada harga yang difikirkan sesuai.Dalam pada itu, Nanta berkata pelaksanaan SHMMP Hari Raya Puasa 2021 adalah tepat pada waktunya.“Ada yang kata kami terlalu lambat melaksanakan skim ini, bukan lambat, tapi kami pantau dulu dan buat libat urus dengan semua pihak.“Selepas seminggu memang kami letakkan strategi sepertimana sedia maklum, ia dibuat secara berperingkat iaitu hanya 12 item dahulu yang merangkumi daging, ayam, telur dan ikan.“Bagi sayur masih belum ditetapkan lagi harga siling kerana buat masa sekarang belum ada indikator yang menunjukkan harga sayur yang biasanya dikawal sudah naik harga,” katanya.


Kes baru catat 5,218 jangkitan, korban Covid-19 jangkau 5,000

Malaysia merekodkan kes baru sebanyak 5,218 menjadikan kes keseluruhan Covid-19 meningkat sebanyak 739,266.Selangor kekal mencatat kes harian tertinggi sebanyak 1,989 disusuli Negeri Sembilan (629), Kuala Lumpur (469), Sarawak (409), Perak (400), dan Sabah (258).Hanya Putrajaya (8) dan Perlis sahaja mencatatkan kes satu digit hari ini.Negara juga mencatat sebanyak 4,744 kes sembuh menjadikan jumlah keseluruhan kes sembuh meningkat kepada 672,453.Kes aktif dengan kebolehjangkitan pula kini berjumlah 61,812.Dalam pada itu, 899 pesakit ditempatkan di unit rawatan rapi (ICU) termasuk 451 orang memerlukan bantuan alat pernafasan.Malaysia turut mencatat 57 lagi korban akibat Covid-19, menjadikan jumlah mangsa yang maut meningkat kepada 5,001.


Dr M muncul kali pertama sejak dimasukkan ke hospital

Dr Mahathir Mohamad dilihat duduk berama isterinya Dr Siti Hasmah Ali dalam sebuah gambar sejak pemimpin veteran itu dimasukkan ke hospital bulan lalu menyebabkan seluruh negara bimbang tentang kesihatannya.“Terima kasih atas doa, ucapan selamat, kiriman bunga dan kad ucapan dari orang ramai,” katanya dalam sebuah hantaran akaun Instagram beliau hari ini.Dalam sebuah kenyataan, pejabatnya berkata Mahathir dibenarkan pulang ke rumah pada Rabu, namun perlu kembali semula Institut Jantung Negara (IJN) bagi menjalani fisioterapi dan prosedur perubatan lanjutan.“Dr Mahathir akan terus menjalani rawatan pemulihan dan buat masa ini masih dinasihatkan untuk tidak menerima kunjungan pelawat,” kata kenyataan itu.Mahathir yang akan berusia 97 tahun Julai depan dimasukkan ke IJN sekali lagi bulan lalu selepas menjalani prosedur elektif pada 7 Januari.Dr Mahathir Mohamad dan isteri, Dr Siti Hasmah Ali di rumah selepas dibenarkan pulang pada Rabu lalu. Gambar: InstagramSebelumnya, beliau dimasukkan ke IJN pada Disember, doktor mengatakan mereka sedang menjalankan beberapa siri pemeriksaan kesihatan terhadapnya.Berita mengenai kesihatan beliau menarik perhatian seluruh negara dan majlis doa selamat khas agar beliau segera pulih turut diadakan.Mahathir mencipta sejarah selepas sekali lagi menjadi perdana menteri pada 2018 selepas mengetuai gabungan pembangkang untuk menumbangkan kerajaan Umno, menjadikan beliau sebagai perdana menteri tertua di dunia ketika itu.Dalam sebuah ucapan video, Mahathir berkata beliau perlu berulang alik ke hospital selepas dibenarkan pulang bagi menjalani rawatan susulan.“Saya ingin maklumkan bahawa saya telah pulih, walau tak sepenuhnya, tapi telah pulih sejak beberapa hari lalu dan sudah balik ke rumah dari hospital.“Harapan saya dalam jangka masa tak lama saya akan pulih sepenuhnya. Terima kasih kepada semua.”


KKM jamin coklat Kinder di Malaysia selamat

Kementerian kesihatan Malaysia (KKM) hari ini berkata produk coklat berjenama Kinder yang tercemar bakteria di beberapa negara Eropah tidak dieksport ke Malaysia, mengatakan pihaknya meningkatkan pemantauan bagi memastikan ia tidak masuk ke pasaran tempatan.Dalam sebuah kenyataan, Pengarah Kanan Keselamatan dan Kualiti Makanan KKM Mohd Salim Dulatti berkata pihaknya maklum laporan media berhubung beberapa produk Kinder yang dihasikan kilag Ferrero di Arlon Belgium di mana ratusan dilaporkan dijangkiti bakteria Salmonella typhirium.“Berdasarkan semakan data melalui Sistem Maklumat Keselamatan Makanan (FoSIM) Malaysia dari 2021 sehingga kini, tiada kemasukan produk terbabit ke Malaysia,“ katanya sambil menambah ia turut disahkan International Food Safety Authorities Networks (Infosan).Menurut Salim, Coklat berjenama Kinder yang masuk ke dalam Malaysia adalah dari Poland, Itali, Jerman dan beberapa negara lain.Awal hari ini, media melaporkan 150 kes bakteria salmonella dikesan di sembilan negara Eropah yang dikenal pasti berpunca dari kilang Ferrero.Kebanyakan kes adalah melibatkan kanak-kanak di bawah umur 10 tahun di mana ramai daripada mereka dimasukkan ke hospital.Bakteria Salmonella merupakan patogenik yang boleh menyebabkan penyakit bawaan makanan dengan simptom demam, kekejangan perut dan cirit-birit.Menurut Pihak Berkuasa Keselamatan Makanan Eropah, setakat 8 April, sembilan negara telah melaporkan 119 kes dan mengesyaki lagi 31 kes yang dikenal pasti.Kes makanan tercemar itu direkodkan di Belgium, Perancis, Jerman, Ireland, Luxembourg, Belanda, Norway, Sepanyol, Sweden dan United Kingdom.Pada Khamis, Ferrero, yang juga merupakan pengeluar Nutella dan Tic Tac mengambil langkah menarik balik produk coklat Kinder yang dieksport ke Amerika Syarikat selepas mendapat arahan pihak berkuasa Belgium.Susulan itu, UK dan beberapa negara Eropah lain turut menarik balik produknya daripada jualan.


PH pertingkat serangan terhadap Azam, sasar seorang lagi dari SPRM

Pemimpin tertinggi Pakatan Harapan (PH) menambah seorang lagi dari Suruhanjaya Pencegahan Rasuah Malaysia (SPRM) ke dalam senarai individu yang perlu digantung daripada menjalankan tugas, susulan gesaan serupa terhadap ketua pesuruhjayanya Azam Baki dan ketua penasihat agensi itu Abu Zahar Ujang.Gabungan pembangkang itu berkata Borhan Dolah, yang merupakan Pengerusi Panel Perundingan dan Pencegahan Rasuah (PPPR), harus direhatkan dan diganti dengan pemimpin yang baru, mendakwa beliau dan Abu Zahar secara salah membebaskan Azam daripada tuduhan blog berkait pemilikan saham.Selain Abu Zahar dan Borhan, PH turut mengkritik timbalan ketua pesuruhjaya SPRM kerana mempertahankan Azam.“Sebagai penjawat awam, ketiga-tiga pegawai kanan ini patut tahu bahawa kenyataan mereka boleh ditafsir sebagai percubaan mempengaruhi proses siasatan terhadap ketua pesuruhjaya, dan mengandungi tuduhan serius yang menimbulkan pelbagai tanda tanya,” kata empat pemimpin utama PH itu dalam sebuah kenyataan.Sebelum ini, Abu Zahar yang merupakan pengerusi Lembaga Penasihat Pencegahan Rasuah (LPPR) berkata Azam tidak mempunyai sebarang konflik kepentingan dalam pembelian saham daripada beberapa syarikat pada 2015.Beliau berkata lembaga itu berpuas hati dengan penjelasan yang diberikan Azam sendiri dan siasatan lanjut tidak akan dilaksanakan.Namun sekumpulan anggota LPPR telah menjarakkan diri daripada kenyataan yang dibuat oleh Abu Zahar tersebut.Beliau kemudiannya menjadi sasaran serangan PH yang menggesanya digantung tugas sepanjang siasatan dijalankan.Semalam, Abu Zahar yang juga bekas Yang di-Pertua Dewan Negara itu berkata beliau tiada apa-apa untuk disembunyikan berhubung keputusan membersihkan Azam daripada dakwaan tersebut.Beliau turut menambah dirinya sedia disiasat oleh beberapa agensi atau jika diarahkan sanggup untuk meletakkan jawatan.Isu mengenai pemilikan saham oleh Azam itu timbul susulan beberapa artikel oleh Lalitha Kunaratnam yang merupakan seorang aktivis dan mempunyai kaitan dengan C4 Center, sebuah NGO diketuai aktivis Cynthia Gabriel, sementara felo pengarahnya, Edmund Terence Gomez juga turut meletakkan jawatan sebagai salah seorang anggota panel PPPR diketuai Borhan.Beberapa artikel oleh Lalitha mendakwa wujud konflik kepentingan dalam pemilikan saham Azam.Berikutan penerbitan artikel tersebut, ketua pesuruhjaya SPRM itu kemudiannya menghantar surat tuntutan terhadapnya.Laporan polis turut dibuat oleh SPRM yang menyifatkan dakwaan oleh Lalitha tersebut adalah palsu dan tidak mengemukakan bukti.


Mengalihkan kesetiaan bagi mengakhiri gabungan politik berkuasa?

Gabungan politik yang kuat dan dominan mungkin hanya akan menjadi sejarah apabila beberapa orang penganalisis meramalkan hubungan lebih goyah antara sekutu pakatan politik ketika gabungan politik yang sudah puluhan tahun berkuasa runtuh dan muncul blok-blok baru di arena politik negara.Felo kanan di Institut Hal Ehwal Antarabangsa Singapura Oh Ei Sun, berkata pilihan raya akan datang bakal menyaksikan perubahan dalam kalangan parti-parti politik yang berada dalam pakatan kuat, menjadikan nasib pakatan politik sedemikian kurang seimbang jika gagal mendapatkan jaminan majoriti jelas.“Setiap parti politik masing-masing perlu hidup sendiri,” katanya kepada MalaysiaNow.“Umno akan terus bergerak sendiri, PKR dan DAP pun sama.“Kita akan lihat identiti parti akan jadi lebih menonjol, dan identiti setiap parti ini akan melenyapkan identiti gabungan politik masing-masing.”Bagaimanapun Oh menambah tidak ada satu parti pun yang akan menang lebih dari separuh majoriti Parlimen.“Tidak satu pun daripada mereka dapat menang sendiri-sendiri. Oleh itu, mereka perlu membentuk gabungan baru setelah pilihan raya,” katanya.Oh memberi contoh Umno dan Pakatan Harapan (PH) yang kebelakangan ini dilihat rapat walaupun berada pada pilihan raya sebelum ini merupakan musuh politik.Baru-baru ini, Umno juga turut mengumumkan sejumlah ahli parlimennya menarik sokongan mereka terhadap kerajaan Perikatan Nasional (PN), suatu langkah yang boleh menyebabkan gabungan itu menjadi tidak stabil.Sementara itu, Barisan Nasional (BN), yang menyaksikan banyak parti komponennya keluar daripada pakatan politik itu selepas Pilihan Raya Umum ke-14 (PRU14), kini hanya dianggotai Umno, MIC, MCA dan Parti Bersatu Rakyat Sabah selepas sekutu politiknya di Sarawak keluar daripada gabungan itu untuk membentuk pakatan mereka sendiri, Gabungan Parti Sarawak.Gerakan, bekas parti komponen BN yang kini menjadi anggota PN, mendesak MCA dan MIC untuk bergabung dan meninggalkan pakatan BN.Sementara itu, MIC, walaupun masih menjadi anggota BN, tetap menyokong Perdana Menteri Muhyiddin Yassin dan PN sebagai kerajaan.Penganalisis Ilham Center Hisommudin Bakar berkata apa yang disebut sebagai “Langkah Sheraton” tahun lalu sehingga menyebabkan kejatuhan PH menjadi butang “reset” bagi landskap politik negara.“Tiada gabungan politik yang nampak jelas mampu merangka angka majoriti di Parlimen untuk mewujudkan kerajaan yang stabil.“Dalam aspek gabungan politik juga masih belum jelas bagaimana akan berlaku nanti.“Ini kerana semua parti lebih sibuk menumpukan kepada mengekalkan kuasa dan satu pihak lagi ingin menggulingkan kerajaan sedia ada.“Ini menyebabkan persiapan pilihan raya boleh dikatakan semua pihak belum bersedia ke arah itu.”Walaupun “Langkah Sheraton” berjaya menyatukan Umno dan PAS, ia bagaimanapun menyaksikan pembentukan parti serpihan Bersatu, iaitu Pejuang dan Muda.Hisommudin berkata pandemik juga memainkan peranan dalam memisahkan parti politik dengan rakyat, sehingga setiap parti dilihat bergerak sendiri sepanjang tempoh itu.Hisommudin turut memetik kajian yang menunjukkan perubahan dalam pola pengundian, mengatakan pengundi kini tertarik kepada calon individu daripada parti atau isu-isu semasa.“Kajian ini dilakukan ketika rakyat sedang dibelenggu dengan pandemik Covid 19, maka pihak atau individu yang dilihat banyak berperanan membantu mereka ketika kesusahan adalah amat popular.”Bagaimanapun Oh berkata pilihan raya negeri di Sabah tahun lalu menunjukkan orang ramai masih mengundi mengikut sentimen parti politik.“Saya tidak begitu yakin pengundian berlaku mengikut calon,” katanya.“Di Sabah, ramai ahli politik terkenal mengatakan pengundi harus memilih mereka dan bukan parti mereka. Namun akhirnya, mereka dapat lebih sedikit suara.“Saya rasa keperibadian calon tidak akan diutamakan daripada identiti parti.”


Mavcom ‘tiada taring’, kata Fomca berhubung isu tiket AirAsia

Suruhanjaya Penerbangan Malaysia (Mavcom) digesa supaya mengambil pendirian yang tegas berhubung isu tuntutan bayaran balik tiket penerbangan AirAsia yang dibatalkan susulan penularan Covid-19 sejak awal 2020, kata Gabungan Persatuan-Persatuan Pengguna Malaysia (Fomca).Ketua Pegawai Eksekutif Fomca Saravanan Thambirajah berkata, isu itu meleret sehingga dua tahun apabila pengguna masih menunggu syarikat penerbangan tambang murah itu memulangkan wang tiket yang dibeli.Katanya, Mavcom diibaratkan seperti “tiada taring” apabila tidak mengambil tindakan terhadap AirAsia dan membiarkan syarikat itu terus mengabaikan hak pengguna.“Perbuatan ini salah. AirAsia patut pulangkan duit penumpang,” katanya kepada MalaysiaNow.Menurut Saravanan, undang-undang dan dasar sedia ada sudah memadai untuk membela nasib pengguna namun ia tidak dikuatkuasakan dengan baik oleh Mavcom.Beliau berkata, ramai yang tidak begitu arif mengenai hak pengguna, justeru akan bergantung kepada Mavcom untuk perjuangkan hak mereka berhubung isu membabitkan penerbangan.“Sebagai suruhanjaya, kod pengguna sangat jelas bahawa apabila berlaku pembatalan, syarikat tersebut sepatutnya pulangkan duit dalam tempoh 30 hari sahaja,” tambahnya.“Sebaliknya Mavcom tidak begitu tegas berhubung isu ini, membuatkan ramai hanya tertunggu-tunggu sahaja.”Isu berkaitan tuntutan tiket penerbangan ini bermula apabila syarikat penerbangan termasuk AirAsia menutup semua operasi penerbangan selepas kerajaan melaksanakan perintah kawalan pergerakan (PKP) bermula pertengahan Mac 2020.Ekoran itu, penumpang memfailkan tuntutan bayaran balik bagi tiket penerbangan yang dibeli, namun MalaysiaNow dimaklumkan masih ramai yang menunggu untuk menerima wang mereka daripada AirAsia meskipun isu ini sudah berlarutan hampir dua tahun.Beberapa individu turut tampil kepada MalaysiaNow bagi menceritakan usaha mendapatkan semula wang mereka, malah mereka meluahkan rasa kecewa terhadap Mavcom apabila mendakwa suruhanjaya itu gagal memperjuangkan nasib mereka.Pada 12 November lalu, AirAsia menerusi kenyataan media, memaklumkan mengenai cadangan skim penstrukturan hutang AirAsia X berjumlah RM33.65 bilion yang mana ia dikatakan menerima persetujuan 99% daripada pemiutang menerusi undi pada mesyuarat yang diadakan pada hari sama.Kenyataan itu menyebut, proses penstrukturan semula hutang tersebut dijangka selesai pada akhir suku pertama 2022.Menurut AirAsia, apabila setuju dengan cadangan tersebut, pengguna akan menerima 0.5% daripada jumlah harga tiket yang dibayar serta sejumlah nilai keuntungan yang diperoleh dari tahun kewangan 2023-2026.Selain itu pemiutang juga dijamin akan menerima kredit perjalanan yang boleh digunakan untuk membeli tiket penerbangan atau barangan serta perkhidmatan yang disediakan AirAsia X pada masa hadapan apabila sempadan antarabangsa dibuka semula.Mengulas mengenai cadangan tersebut, Saravanan berkata ia merupakan cadangan yang tidak adil memandangkan pengguna bayar sepenuhnya dan jumlah tiket dibeli mencecah ribuan ringgit.Malah, katanya, AirAsia sepatutnya memulangkan duit penumpang sebelum mendapat kelulusan mahkamah mengenai langkah penstrukturan hutang tersebut.“Kami faham syarikat itu berdepan tekanan kewangan, tapi dengan hanya memulangkan 0.5% daripada harga bayaran tiket, ia sangat tidak adil.”“Sekiranya Mavcom tegas dengan AirAsia, pengguna mungkin boleh dapat semula wang mereka sebelum AAX mendapat kelulusan mahkamah bagi langkah penstrukturan hutang syarikat,” katanya.MalaysiaNow turut mendapatkan maklum balas Mavcom berhubung perkara ini, dan suruhanjaya itu mengakui berhubung dengan pengadu, Shahril Amir Muhamad, 30.Namun, Mavcom berkata, disebabkan tuntutan bayaran balik pengadu adalah sebahagian daripada penstrukturan hutang AirAsia, mereka akan terus memantau perkara tersebut kerana perlu mematuhi proses undang-undang.“Mavcom akan teruskan komitmennya untuk melindungi hak pengguna dan akan terus berbincang dengan AirAsia X berhubung perkara tersebut sehingga bayaran balik dilaksanakan,” katanya menerusi maklum balas emel.


Taikun pasar raya bidas gesaan ahli politik mahu kilang ditutup

Hartawan pasar raya borong, Ameer Ali Mydin membidas gesaan segelintir ahli politik yang mahu kilang-kilang ditutup bagi mengekang penularan Covid-19, menyifatkan cadangan tersebut sebagai pandangan populis yang tidak akan membantu menyelesaikan kemerosotan ekonomi negara.Ameer, yang memiliki rangkaian pasar raya Mydin, memberitahu MalaysiaNow keputusan untuk membuka atau menutup sektor ekonomi tidak boleh berdasarkan pada jumlah jangkitan sahaja.“Ahli politik melihat angka-angka ini untuk buat keputusan populis, tetapi saya fikir mereka umpama menyalak di bukit yang salah,” katanya.“Bagi saya, ini hanyalah langkah politik untuk buruk-burukkan ahli politik lain.”Bekas perdana menteri Najib Razak, Ketua Pemuda Umno Asyraf Wajdi dan Menteri Besar Selangor Amirudin Shari adalah antara mereka yang menggesa kerajaan menutup sektor perkilangan.Gesaan itu timbul susulan sidang media Pengarah Kesihatan Selangor Dr Sha’ari Ngadiman pada Jumaat yang menjelaskan beberapa dakwaan bahawa sektor pembuatan adalah penyumbang terbesar kluster Covid-19 di Selangor bagi bulan Julai.Sektor pembuatan atau perkilangan mencatat 96 kluster, diikuti sektor perkhidmatan (22 kluster) dan tapak bina (18 kluster).Bagaimanapun, Sha’ari berkata jangkitan berlaku di asrama pekerja dan tempat tinggal selain turut menambah pemeriksaan mendapati tahap pematuhan SOP di kilang “sangat baik”.“Kenapa berlaku transmisi? Mungkin di luar kilang. Ini saya rasa yang berlaku.“Sebab pematuhan di kilang amat bagus. Majoriti mematuhi di kilang.“Saya minta pekerja-pekerja sektor industri mematuhi SOP walau di mana mereka berada, di kilang atau di luar kilang,” kata Sha’ari.Sehari sebelumnya, Putrajaya mengumumkan ia akan berhenti menggunakan jumlah kes baru sebagai indikator peralihan negeri ke fasa-fasa berikutnya dalam Pelan Pemulihan Negara (PPN).Sebaliknya, jumlah kes baru dengan gejala serius akan digunakan.Menteri Kewangan merangkap Menteri Penyelaras PPN Tengku Zafrul Aziz berkata jumlah kes baru menjadi kurang relevan memandangkan kadar vaksinasi di negara ini selain kebanyakan kes adalah asimptomatik atau bergejala ringan.Ameer berkata keputusan kerajaan untuk gunakan indikator dalam peralihan fasa PPN seperti jumlah katil di ICU dan kadar vaksinasi adalah langkah yang tepat.Beliau juga meminta agar “sains dan data” dijadikan dasar keputusan untuk membuka atau menutup sektor ekonomi.“Selagi kilang ikut SOP dan kakitangan diberi vaksin sepenuhnya, mereka mesti dibuka. Mereka yang tidak patuh harus ditangani dengan tindakan tegas,” katanya.Mengenai langkah kerajaan untuk membenarkan aktiviti makan di premis restoran bagi penerima vaksin lengkap di negeri-negeri Fasa Dua PPN, Ameer berkata dasar yang sama juga harus diperluas ke sektor peruncitan lain juga.“Mereka harus dibenarkan beroperasi untuk terima pelanggan dengan syarat mereka dan kakitangan terima kedua-dua dos vaksin,” katanya.


Pusat pentadbiran Melaka disanitasi selepas Adun positif Covid-19

Pusat pentadbiran Melaka, Kompleks Seri Negeri hari ini memulakan proses sanitasi secara menyeluruh apabila seorang ahli Dewan Undangan Negeri dijangkiti Covid-19 selepas pulang dari Sabah, hujung minggu lalu.Seorang pegawai bertugas di pejabat Setiausaha Negeri Melaka mengesahkan perkara itu kepada MalaysiaNow. Bagaimanapun, beliau berkata keadaan masih terkawal dan selamat.MalaysiaNow difahamkan, pemimpin berkenaan hadir ke pejabat di kompleks tersebut semalam, sebelum dibawa ke hospital untuk menerima rawatan malam tadi.Sehingga kini, semua kakitangan kerajaan negeri yang berkhidmat di pusat pentadbiran itu diminta bekerja dari rumah dan dinasihatkan untuk menjalani ujian saringan sekiranya bergejala.Wakil rakyat berkenaan dikatakan ke Sabah sempena Pilihan Raya Negeri yang berakhir pada Sabtu lalu.Sehingga kini, dilaporkan beberapa pemimpin parti politik positif Covid-19 termasuk salah seorang calon pilihan raya, DUN Pitas, Sufian Abdul Karim.Sebelum ini, Ahli Majlis Tertinggi serta Ketua Penerangan Umno, Mohd Razlan Rafii dan Shahril Sufian Hamdan disahkan positif virus tersebut.


Sorry.


96.9% dewasa, 86.1% remaja lengkap divaksinasi

Sebanyak 96.9% atau 22,689,471 individu bagi populasi dewasa di negara ini telah lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow sejumlah 98.3% atau 23,028,508 individu bagi populasi dewasa pula telah menerima sekurang-kurangnya satu dos vaksin.Sementara itu 89.7% atau 2,822,370 individu bagi populasi remaja berumur 12 hingga 17 tahun telah menerima sekurang-kurangnya satu dos manakala 86.1% atau 2,709,263 individu remaja telah lengkap vaksinasi.Dalam pada itu, 135,914 dos suntikan vaksin diberikan semalam melibatkan 8,313 suntikan dos lengkap, 4,703 dos pertama dan 122,898 pula suntikan dos penggalak, menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 53,517,981 dos.Jumlah kumulatif dos penggalak kini sebanyak 2,457,510.


PM gesa hapus budaya ‘orang tengah’ dalam sektor pertanian

Ismail Sabri Yaakob menggesa agar budaya “orang tengah” dalam sektor pertanian dan rangkaian bekalan makanan dihapuskan bagi mengawal kos sara hidup yang meningkat antara lain akibat kenaikan kadar inflasi.Beliau berkata orang tengah merupakan pihak yang memerah keringat petani dan nelayan selain memanipulasi harga di pasaran.Perdana menteri berkata beliau sendiri pernah mengisytiharkan “jihad memerangi orang tengah” pada 2014 ketika menerajui kementerian pertanian dan industri asas tani.“Jihad ini perlu diteruskan oleh Nafas (Pertubuhan Peladang Kebangsaan) menerusi strategi penguasaan rantaian bekalan seperti mewujudkan pusat pembelian padi, pusat pengumpulan buah-buahan, penambahan pasar tani serta pasar nelayan,” katanya.Ismail berkata demikian ketika berucap pada majlis makan malam sebelum merasmikan Mesyuarat Agung Tahunan Nafas Ke-48 malam tadi yang turut dihadiri Menteri Pertanian dan Industri Makanan Ronald Kiandee.Perdana menteri berkata inflasi makanan merupakan fenomena global akibat gangguan rantaian bekalan berpunca daripada pandemik Covid-19 yang mengekang kegiatan pertanian sekali gus mengurangkan eksport dan keadaan bertambah buruk apabila berlaku peperangan Rusia-Ukraine.“Peperangan itu memberi ancaman kepada penghantaran sebahagian tanaman ruji dunia sekali gus menyebabkan inflasi makanan menjadi semakin buruk. Kebimbangan tidak cukup bekalan makanan merupakan isu global bukan sahaja di Malaysia tetapi juga di seluruh dunia,” katanya.Beliau turut menyuarakan kebimbangan jika peperangan itu berpanjangan, kesan lebih buruk terhadap input pertanian boleh berlaku seperti kenaikan harga baja, racun dan sebagainya.Bagaimanapun, Ismail berkata Malaysia ketika ini mencatat kadar inflasi 2.2% iaitu lebih rendah berbanding negara lain termasuk Amerika Syarikat (8.5%), United Kingdom (7), Singapura (5.4%), Australia (4.5%) dan Indonesia (2.6%).Katanya masalah dihadapi keluarga peladang terutama dalam situasi dunia sekarang yang mengakibatkan peningkatan kos bahan mentah akan sentiasa diberi perhatian oleh kerajaan.


Anwar yakin kerajaan campuran kekal sehingga PRU akan datang

Perdana Menteri Anwar Ibrahim yakin Kerajaan Perpaduan yang menerajui negara ketika ini akan kekal sehingga Pilihan Raya Umum (PRU) yang akan datang.
“Insya-Allah, kita Kerajaan Perpaduan kekal penuh sehingga PRU akan datang. Saya sangat yakin atau saya tidak akan mengeluarkan kata-kata ini,” kata Anwar sebagai menjawab dakwaan Ketua Pembangkang Hamzah Zainudin yang kononnya mempunyai Surat Akuan Berkanun (SD) untuk menyokongnya sebagai perdana menteri yang baharu.
Menjelas lanjut Anwar berkata sekiranya Ahli Parlimen Larut itu benar-benar mempunyai sokongan seperti yang didakwa, beliau boleh membawa usul tersebut ke Parlimen.
“Kalau dia (Hamzah) ada (SD), tunggu masa Parlimen bawalah SD dan usul di Parlimen. Tak ada masalah.
“Ini dia tiap minggu dia jadi mengigau mingguan. Sebelum puasa, sebelum raya, sebelum raya haji, sebelum Thaipusam, Chinese New Year... tunggulah,” katanya selepas melancarkan Sambutan Ulang Tahun ke-75 dan perasmian Ibu Pejabat Kebangsaan Bulan Sabit Merah Malaysia (BSMM) di Jalan Wisma Putra, di Kuala Lumpur hari ini.
Ditanya mengenai pendirian kerajaan untuk membawa pulang Low Taek Jho atau Jho Low yang didakwa kini berada di China, Anwar berkata kerajaan kini sedang berunding dengan negara-negara berkenaan untuk mempercepatkan proses itu, namun enggan mengesahkan keberadaan ahli perniagaan dalam buruan itu.
Menurutnya proses itu juga amat rumit kerana melibatkan negara-negara besar, perkhidmatan risikan dan Polis Antarabangsa (Interpol).
“Negara-negara sedang bekerjasama. Negara terlibat yang kita hubungi telah memberikan sokongan," katanya.


Pusat ramalan banjir keluar notis siap siaga banjir kilat di 7 negeri

Pusat Ramalan dan Amaran Banjir Negara (PRABN) Jabatan Pengairan dan Saliran mengeluarkan notis kesiapsiagaan kemungkinan banjir kilat melibatkan tujuh negeri.
Menurut notis itu, negeri terlibat ialah Kedah, Negeri Sembilan, Selangor, Melaka, Johor, Sarawak serta Kuala Lumpur.
Di Kuala Lumpur, antara lokasi berisiko ialah Pusat Dagangan Dunia (WTC), Jalan Kuching, Kampung Baru, Jalan Pekeliling, Bulatan Dato Onn-Bank Rakyat, Bulatan Pahang, Jalan Batu Bata, Jalan Pahang dan Jalan Cheras berhadapan Ekocheras Mall.
Turut terjejas ialah Jalan Cheras - Desa Aman, Jalan Loke Yew, Kepong Baru, Jalan Raja Chulan, Jalan Sultan Ismail,  Masjid Jamek, Universiti Malaya, Jalan Duta, Kampung Pantai Dalam, Jalan Dang Wangi, Jalan Maarof, Jalan Kia Peng, Jalan Leboh Pasar, stesen Transit Aliran Ringan (LRT) Bangsar, tol Lebuhraya Shah Alam (Kesas) dan LRT Sungai Besi.
Di Selangor, kawasan Gombak, Petaling, Kuala Selangor dan Sepang termasuk dalam daerah yang berisiko banjir.
Sementara itu, di Negeri Sembilan, daerah yang berisiko ialah Jelebu, Rembau dan Seremban manakala di Melaka ialah Alor Gajah dan Jasin; di Johor melibatkan Batu Pahat, Muar, Segamat dan Tangkak manakala daerah di Kedah membabitkan Kuala Muda.
Bagi Sarawak pula, kawasan berisiko ialah Sungai Siol, Petra Jaya di Kuching.
Menurut PRABN, risiko itu berdasarkan maklumat ramalan hujan daripada model Numerical Weather Prediction (NWP) oleh Jabatan Meteorologi Malaysia dan sistem Southeastern Asia-Oceania Flash Flood Guidance System (SAOFFGS).
Notis kesiapsiagaan dikeluarkan bagi membolehkan semua penduduk terutamanya di kawasan berisiko untuk berwaspada dengan sebarang kemungkinan berlakunya banjir kilat bagi tempoh berkenaan.
Penduduk di lokasi berisiko disaran agar mematuhi arahan pihak berkuasa atau agensi-agensi pengurusan bencana banjir.
Maklumat lanjut boleh diperoleh dengan melayari laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir.


Harmoni bukan hak eksklusif anda, PAS pertikai Hannah Yeoh pertahan program ‘Ziarah Gereja’

PAS menggesa supaya program rentas agama anjuran sebuah agensi di Bawah Kementerian Belia dan Sukan (KBS) dihentikan selepas menteri yang bertanggungjawab, Hannah Yeoh memetik kenyataan pemimpin parti itu sebelum ini yang tidak menghalang umat Islam mengunjungi tempat ibadah agama lain selagi tidak mengambil bahagian dalam ritual keagamaan.
Setiausaha Agung PAS Takiyuddin Hassan berkata tindakan Yeoh memetik kenyataan pemimpin parti Islam sebelum ini sewaktu ulasan di Parlimen semalam cuba memecahbelahkan parti itu dan sekutunya Bersatu, susulan bantahan oleh beberapa pihak ekoran poster program "Ziarah Gereja " mengajak belia datang ke gereja.
“Tindakan tersebut menjadi lebih terserlah motifnya apabila beliau tidak memberi ruang kepada wakil PAS ataupun Bersatu untuk memberi respons terhadap kenyataan beliau itu.
“Apatah lagi menteri berkenaan tampak bercakap tentang peri pentingnya keharmonian dan persefahaman dalam masyarakat, seolah-olah ia merupakan subjek eksklusif yang tidak terpakai atau melibatkan pihak-pihak lain yang dilihat tidak sealiran dengan beliau,” katanya.
Takiyuddin berkata PAS mengalu-alukan segala usaha untuk menyemai keharmonian di kalangan rakyat Malaysia yang terdiri daripada semua kepercayaan dan budaya.
Akan tetapi beliau memberi amaran bahawa program seperti yang dianjurkan oleh Impact Malaysia hanya akan menggagalkan tujuannya, sambil menambah ia hanya boleh mewujudkan perbezaan yang lebih ketara serta bantahan terbuka.
Yeoh yang mempertahankan program itu semalam, memetik kenyataan timbalan presiden PAS pada 2018 mengenai orang Islam dibenarkan melawat kuil dan gereja.
Program lawatan ke gereja oleh Impact Malaysia di bawah Projek Artikel 11 itu dikritik oleh aktivis Perikatan Nasional (PN) Badrul Hisham Shaharin.
Dalam poster yang dimuat naik di Instagram, Impact Malaysia berkata ia bertujuan menyebarkan kefahaman tentang persamaan dan perbezaan antara agama.
Poster itu kemudiannya diturunkan dari platform media sosial tersebut.
Ia turut diserang oleh Ketua Pemuda Umno Dr Akmal Salleh yang mengancam untuk menghalang sendiri program itu dan akan mengambil tindakan undang-undang terhadap Impact Malaysia dan agensi berkaitan.
Pada Selasa, Ahli Parlimen PAS Ahmad Fadhli Shaari berkata walaupun program itu pada dasarnya baik, kerajaan perlu melibatkan pakar agama seperti dari Jabatan Kemajuan Islam Malaysia (Jakim).
Takiyuddin hari ini berkata Yeoh harus berhenti memetik kenyataan daripada pemimpin PAS di luar konteks dan menggunakannya sebagai senjata politik.
“PAS ingin menyatakan apa yang paling penting difahami dalam hal ini adalah kenyataan- kenyataan tersebut dibuat dalam konteks bahawa semua bentuk hubungan, keterlibatan, lawatan atau sebagainya antara orang Islam dengan bukan Islam, baik secara individu atau kumpulan, hanya dibenarkan dalam perkara-perkara yang bukan ritual atau keagamaan, bukan pula terbuka penyertaannya tanpa syarat, dan segala usaha mesti dibuat bagi memastikan syarat-syarat itu tidak dilanggar,” tambahnya.


Gabungan Umno-PH pecahkan ummah

Saya tersenarai dalam lingkungan tiga juta ahli Umno, sekadar ahli akar umbi yang masih taat pada parti.Saya masih peduli dengan nasib parti yang saya sertai puluhan tahun lalu ini, apa akan jadi andai keadaan terkini dibiar begitu sahaja.Saya peduli dengan masa depan Umno, peduli dengan ketidaktentuan dihadapi parti ketika ini, peduli dengan tindak-tanduk pimpinan tetinggi yang dilihat semakin kuat latahnya dari sehari ke sehari.Berbaloikah alasan ‘kami hormat institusi presiden’ atau ‘kami hormat keputusan perwakilan’ yang memilih pemimpin tertinggi jika taruhannya adalah survival parti berusia 75 tahun ini.Terkadang saya terfikir, apa tujuan sebenar segala suara, segala catatan yang diketengahkan pemimpin parti yang membuatkan Umno dilihat seakan begitu kemaruk kuasa?Apa agenda sebenar suara dan catatan politik mendesak pilihan raya umum segera diadakan, menggesa persidangan Dewan Rakyat dipanggil ketika rakyat tidak keruan berdepan ancaman wabak Covid-19 yang sangat membahayakan.Adakah demi parti atau kepentingan peribadi?Sebagai ahli parti terbesar mewakili kaum Melayu Islam dan Bumiputera di negara ini, saya bimbang dengan perkembangan parti saya yang dilihat seperti pasrah sedia bekerjasama dengan sesiapa sahaja, dengan parti mana sekali pun selagi matlamat menawan Putrajaya berjaya.Nada pelawa sudah ada daripada PKR menerusi kenyataan Presidennya, Anwar Ibrahim dan Pengarah Komunikasi, Fahmi Fadzil.Kedua-duanya pada sidang media sempena pelancaran inisiatif baharu PKR bagi membantu wanita yang berdepan masalah, senada tidak menolak kemungkinan bekerjasama dengan Umno menghadapi PRU-15.Perkara itu memang tidak mustahil, apatah lagi pemimpin Umno yang bijak pandai, sambil menggunakan alasan suara ahli ‘akar umbi’ parti, sudah pun membuat keputusan menolak kerjasama dengan Bersatu pada pilihan raya umum akan datang.Andai itu menjadi kenyataan, sanggupkah saya dan ahli akar Umno yang lain yang tidak pernah pun dimaklumkan apa perancangan politik parti, menjilat kembali ludah kami?Sanggupkah kami tutup sebelah mata melihat Umno secara automatik menjadi sekutu DAP lantaran jalinan kerjasama dengan PKR dalam  gabungan dinamakan Pakatan Harapan (PH)Saya sangat bimbang dengan kemungkinan itu, amat khuatir presiden parti saya kembali ke pangkuan ‘bos’ lamanya, Anwar.Saya amat bimbang kerana riak-riak ke arah itu seperti sudah ada.Kenyataan media pemimpin tertinggi parti saya mendesak sidang Parlimen diadakan ketika darurat masih berkuat kuasa dikatakan ‘salin dan tampal’ kenyataan Anwar, masih meresahkan walaupun ia kemudian ditarik balik.Apa tidak resahnya kerana sebelum itu  pun  tersebar surat didakwa surat sokongan dan ikrar setia presiden parti saya kepada Anwar yang dipersembahkan kepada Yang di-Pertuan Agong dalam usaha menjatuhkan kerajaan.Sebab itu saya tertanya-tanya apa hala tuju sebenar parti saya. Tertanya-tanya adakah strategi yang digunakan – sama ada sahih kemudian didakwa tidak – adalah untuk kepentingan Umno atau kepentingan peribadi atau supaya ‘Kluster Mahkamah’ dilindungi?Saya keliru dengan percaturan pemimpin atasan, adakah mereka sudah lupa dengan asas perjuangan. Adakah kepentingan dan perpaduan ummah, Melayu dan Bumiputera sudah diketepikan.Adakah jika bekerjasama dengan PKR yang datang dalam pakej bersama DAP dapat memperkuatkan ummah?Tidakkah terfikir bahananya jika bangsa berpecah, sudah lupakah apa yang terjadi kepada institusi Melayu dan Islam ketika 22 bulan di bawah pentadbiran kerajaan Pakatan Harapan?Sebenar-benarnya saya keliru, resah dan bimbang.Syed Ishak Mohd Hisham adalah ahli Umno dari Segambut, Kuala Lumpur* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


16.1% kanak-kanak lengkap divaksinasi, 68% dewasa terima dos penggalak

Sebanyak 572,744 kanak-kanak berumur antara lima hingga 11 tahun atau 16.1% daripada populasi itu di negara ini telah melengkapkan vaksinasi mereka di bawah Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan laman web CovidNow, sebanyak 1,447,377 kanak-kanak dalam kumpulan sama atau 40.7%, telah menerima sekurang-kurangnya satu dos vaksin.Bagi remaja berumur antara 12 hingga 17 tahun, sejumlah 2,881,518 individu atau 92.6% telah lengkap divaksin, manakala 2,982,044 atau 95.8% telah menerima sekurang-kurangnya satu dos vaksin.Untuk populasi dewasa pula, seramai 15,998,406 individu atau 68% telah menerima dos penggalak, 22,963,218 atau 97.6% telah melengkapkan dos kedua, manakala 23,240,041 atau 98.8% telah menerima sekurang-kurangnya satu dos vaksin.Sebanyak 59,460 dos vaksin diberikan semalam melibatkan 13,412 dos pertama, 39,883 dos kedua dan 6,165 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 69,872,350.Sementara itu, menurut portal GitHub KKM, lima kematian akibat Covid-19 dilaporkan semalam dengan Selangor merekodkan jumlah tertinggi iaitu tiga kes manakala Sabah dan Sarawak masing-masing mencatat satu kes.


Dewan Negara lulus rang undang-undang kesalahan seksual kanak-kanak

Rang Undang-undang Kesalahan-Kesalahan Seksual terhadap Kanak-Kanak (Pindaan) 2023 yang bertujuan memberikan perlindungan lebih menyeluruh kepada kanak-kanak seterusnya membanteras jenayah seksual kepada golongan terbabit, diluluskan di Dewan Negara, semalam.
Ia diluluskan tanpa pindaan dengan lebih suara bersetuju selepas dibentang untuk bacaan kali ketiga oleh Menteri di Jabatan Perdana Menteri (Undang-undang dan Reformasi Institusi) Azalina Othman Said dengan dibahaskan 10 Senator.
Menurut Azalina pindaan yang dilakukan itu mengambil kira kes jenayah yang begitu sofistikated, seiring kemajuan teknologi dan memerlukan pindaan kepada takrifan atau interpretasi jenayah itu diperluaskan.
“Mungkin ada yang beranggapan hukumannya (dalam pindaan) kecil dan tak banyak… tetapi apabila pendakwa raya menuduh mana-mana pihak, contohnya dalam Seksyen 5 membuat (bahan penganiayaan seksual), menghasilkan, mengarahkan perbuatan penghasilan...ia akan berantai.
Bukannya satu seksyen tidak boleh pergi ke seksyen lain...kalau campur boleh jadi 100 tahun (hukuman penjara), ‘membuat’ sahaja hukumannya dah 30 tahun, kemudian dituduh buat persediaan untuk hasilkan, tambah 10 tahun.
Menggunakan kanak-kanak kena lagi 20 tahun, dia tukar-tukar pula (kandungan) kena lagi 15 tahun, dia jual pula...lagi 15 tahun... jadi jangan khuatir kata hukumannya rendah,” katanya ketika menggulung perbahasan rang undang-undang itu.
Bagaimanapun Azalina berkata pada masa yang sama, terdapat aspek negatif apabila hukuman dikenakan terlalu berat dan lama kepada pesalah khususnya apabila ia melibatkan anggota keluarga mangsa kerana ia boleh mendatangkan kemungkinan kes itu tidak dilaporkan kepada pihak berkuasa.
Selain itu, dalam usaha untuk mengatasi jenayah seksual kanak-kanak, Azalina berkata Kementerian Komunikasi dan Digital (KKD) bersama syarikat telekomunikasi (telco) juga boleh memainkan peranan dengan memantau serta menurunkan kandungan-kandungan pornografi yang terdapat dalam talian.
“Kalau di negara barat mereka ada tanggungjawab untuk pantau, turunkan atau buang kandungan pornografi… tetapi kalau syarikat telco hendak buat duit daripada berapa banyak kandungan yang dilayari, sudah tentu mereka tidak akan turunkan kandungan.
Sebab itu kita berharap selepas pindaan ini dibuat, KKD dapat mainkan peranan dengan Akta Komunikasi yang ada supaya dapat masuk dan pantau kandungan-kandungan seperti ini,” katanya.
Terdahulu ketika membentangkan rang undang-undang itu Azalina berkata antara pindaan yang dilakukan terhadap rang undang-undang itu ialah menggantikan terminologi “pornografi kanak-kanak” kepada “bahan penganiayaan seksual kanak-kanak” dalam Akta Kesalahan-kesalahan Seksual terhadap Kanak-kanak 2017 (Akta 792).
Selain itu, Azalina berkata Fasal 15 yang bertujuan untuk memasukkan seksyen baharu 26A dan 26B ke dalam Akta 792 adalah untuk memberi mahkamah kuasa membuat perintah bagi pembayaran pampasan kepada mangsa kanak-kanak.


Najib dibayangi kemungkinan karier politik berakhir dalam tempoh darurat Covid-19

Berakhirnya tempoh darurat mungkin akan menyaksikan karier politik Najib Razak juga tamat kerana dalam tempoh enam bulan akan datang, proses rayuan bekas perdana menteri itu dalam kes melibatkan dana RM42 juta berkait SRC International Sdn Bhd akan selesai.Pada Julai tahun lepas, Mahkamah Tinggi mendapati Najib bersalah dalam tujuh dakwaan pecah amanah, pengubahan wang haram dan penyalahgunaan kuasa melibatkan RM42 juta daripada syarikat SRC International Sdn Bhd.Dalam rayuannya, peguam Najib mengemukakan lebih daripada 300 alasan untuk mengenepikan sabitan bersalah yang akan mula didengar pada 15 Februari akan datang.Seorang peguam kanan bagaimanapun berkata, kes yang melibatkan tujuh dakwaan rasuah terhadap bekas perdana menteri itu sudah cukup untuk menamatkan karier politiknya.Haniff Khatri Abdulla berkata, jika Mahkamah Rayuan dan Mahkamah Persekutuan mengekalkan hukuman terhadap kes tersebut, karier Najib dalam politik perlu direhatkan sehingga 2033, ketika Pilihan Raya Umum ke-17 (PRU17) perlu dilaksanakan.“Kalau tak ada apa-apa pengampunan Diraja, maka hancurlah karier Najib Razak,” katanya kepada MalaysiaNow.Selain Najib, Presiden Umno Ahmad Zahid Hamidi dan setiausaha agung parti itu Ahmad Maslan adalah antara ahli Parlimen Barisan Nasional (BN) yang sedang berdepan dengan pelbagai pertuduhan rasuah dan salah guna kuasa di mahkamah.Semalam, Sultan Abdullah Sultan Ahmad Shah memperkenankan satu pengisytiharan darurat bagi membendung pandemik Covid-19 berkuat kuasa hari ini sehingga 1 Ogos 2021.Dalam perutusan khas sempena perisytiharan darurat semalam Perdana Menteri Muhyiddin Yassin mengatakan kerajaan akan berjalan seperti biasa dan berikrar tidak akan mencampuri urusan mahkamah.“Kalau tak ada apa-apa pengampunan Diraja, maka hancurlah karier Najib Razak,” katanya kepada MalaysiaNow.Seorang penganalisis melihat jaminan perdana menteri untuk tidak mencampuri urusan mahkamah sebagai satu amaran kepada “kluster mahkamah”, merujuk kepada ahli Parlimen BN yang berdepan pendakwaan rasuah dan salah guna kuasa.Shamsul Amri Baharuddin Universiti Kebangsaan Malaysia (UKM) berpandangan bahawa kenyataan Muhyiddin semalam sebagai satu isyarat keras kepada Najib untuk mengatakan beliau tidak mahu menjalankan sebarang rundingan melibatkan kes-kes mahkamah bekas bosnya itu.“Tiada harapan, tiada harapan langsung untuk Najib berunding dengan Muhyiddin kerana perdana menteri sudah memberi gambaran seolah-olah sudah ada ‘sekatan’ di situ, beliau sememangnya tidak mahu dikaitkan atau terlibat dengan kes-kes Najib,” katanya kepada MalaysiaNow.“Bukan dia sahajalah, yang lain juga, pemimpin Umno yang berdepan tuduhan mahkamah. Amaran ini pun diguna pakai juga kepada ‘kluster mahkamah’ bukan dia (Najib) sahaja.”Proses rayuan kes SRC International akan berjalan dalam tempoh 14 hari tanpa memerlukan saksi dipanggil.Haniff berkata, ia mampu diselesaikan dengan keputusan hakim pada hujung bulan depan.Sekiranya Mahkamah Rayuan mengekalkan sabitan hukuman kes, Najib boleh mengemukakan rayuan di Mahkamah Persekutuan di mana ia boleh dilakukan dalam tempoh kurang empat bulan.“Jadi sebelum 1 Ogos (tarikh akhir tempoh darurat), boleh selesai kes di Mahkamah Persekutuan,” katanya.Mengikut undang-undang sesiapa yang disabitkan bersalah dan dijatuhkan hukuman penjara melebihi setahun dan denda melebihi RM2,000 tidak boleh bertanding pilihan raya selama tempoh lima tahun selepas dibebaskan.Akan tetapi pengampunan Diraja dengan Agong menggunakan kuasanya di bawah Artikel 48 (3) Perlembagaan Persekutuan boleh memberikan peluang kepada Najib untuk bertanding PRU17.Klausa itu membenarkan Agong mengenepikan larangan terhadap seseorang untuk aktif berpolitik.Menurut Haniff sekiranya Najib gagal dalam rayuannya di Mahkamah Persekutuan, Najib perlu menjalani hukuman penjara.“Jika Agong tidak memberikan pengampunan, maka dia tidak boleh bertanding PRU15, PRU16 dan PRU17. Sebab (tempoh) lima tahun masih berfungsi,” katanya.


Umno, BN bergerak solo hadapi PRU15

Umno dan Barisan Nasional (BN) semalam memutuskan untuk bergerak secara solo bagi menghadapi Pilihan Raya Umum Ke-15 (PRU15).
Pengerusi BN Ahmad Zahid Hamidi berkata ini berikutan keputusan PAS untuk memperkukuh kerjasama dalam Perikatan Nasional (PN).
“Dengan keputusan ini, Umno bersama BN akan terus bergerak solo dengan mengekalkan imej parti yang sentiasa berpaksikan kesederhanaan dan mampu menawarkan kestabilan serta kemakmuran kepada rakyat berbilang kaum dan agama dalam negara ini,” menurutnya dalam kenyataan hari ini.
Terdahulu, Presiden PAS Abdul Hadi Awang berkata parti itu memutuskan untuk memperkukuh kerjasama dalam PN atas prinsip penyatuan ummah dan perkara tersebut dicapai dalam Mesyuarat Jawatankuasa Kerja PAS Pusat semalam.
Media sebelum ini melaporkan Zahid meletakkan tiga syarat untuk dipenuhi PAS sebelum Umno kembali berunding dengan parti itu iaitu PAS perlu keluar daripada PN, memutuskan hubungan politik dengan Bersatu serta mengisytiharkan secara rasmi bahawa parti itu "mufarakah" atau berpisah sepenuhnya dengan PN dan Bersatu.
Zahid, yang juga presiden Umno, berkata meskipun keputusan PAS sudah dapat dijangka namun parti itu tidak pernah menutup pintu kepada sebarang usaha murni ke arah penyatuan ummah berteraskan nilai keikhlasan dan kejujuran.
Pengerusi PN Muhyiddin Yassin dalam kenyataan yang dimuat naik di laman Facebooknya pula memaklumkan keputusan PAS untuk kekal bersama PN menyuntik semangat kepada gabungan itu bergerak dengan lebih tersusun dan bersatu padu dalam meraih sokongan rakyat.
"Secara peribadi, saya ingin merakamkan setinggi-tinggi penghargaan atas semangat setiakawan yang ditunjukkan oleh YB Tan Sri Datuk Seri Tuan Guru Haji Abdul Hadi Awang, presiden PAS dan rakan-rakan pimpinan PAS yang terus istiqamah mempertahankan kerjasama PAS dalam PN, " katanya.
Muhyiddin, yang juga presiden Bersatu, turut mendoakan agar PN mendapat mandat rakyat dalam PRU15 untuk membentuk sebuah kerajaan yang benar-benar memberi tumpuan kepada kesejahteraan dan kemakmuran rakyat.


Ibu Najib Razak meninggal dunia

Rahah Mohamed Noah, ibu kepada bekas perdana menteri, Najib Razak meninggal dunia di Hospital Prince Court, Kuala Lumpur pada pukul 4.30 petang ini.Rahah merupakan isteri kepada perdana menteri kedua, Abdul Razak Hussein yang dinobatkan sebagai bapa pembangunan Malaysia.Berita pemergian Rahah itu dikongsi Najib menerusi Twitter miliknya.“Innalillahwainnailaihirojiun. Bonda saya sudah tiada. Kami sekeluarga di hospital. Kesedihan dan air mata mengalir. Tiada kata-kata untuk kehilangan ini,” ciap Najib.Rahah berusia 87 tahun.Yang di Pertuan Agong Sultan Abdullah Sultan Ahmad Shah dan Sultan Perak Sultan Nazrin Shah turut melapangkan masa menziarah allahyarham semalam.Selain itu, Perdana Menteri Muhyiddin Yassin turut meluangkan masa untuk menziarahi Rahah.


BN nafi ahli Parlimennya terlibat dalam usaha jatuhkan kerajaan

Barisan Nasional (BN) hari ini menafikan dakwaan sesetengah pihak bahawa terdapat Ahli Parlimen dalam kalangan parti komponennya yang terlibat dalam usaha untuk menjatuhkan kerajaan.
Timbalan Pengerusinya Mohamad Hasan berkata BN tidak akan memporak-perandakan kerajaan sedia ada kerana ia telah berjanji untuk membentuk kerajaan yang stabil serta diperlukan bagi menguruskan negara, dan kerajaan ketika ini ditubuhkan atas dasar kerjasama pelbagai parti.
"Untuk menumbangkan kerajaan sekarang saya rasa agak sukar kerana Akta Anti Lompat Parti telah berkuat kuasa dan mana-mana Ahli Parlimen yang mahu menyokong parti lain perlu meletakkan jawatan dan diadakan pilihan raya kecil.
"Kerajaan kini juga mempunyai majoriti yang agak besar sebanyak 148," katanya dalam sidang media di Rumah Terbuka Aidilfitri Kementerian Pertahanan di Kuala Lumpur.
Beliau diminta mengulas kenyataan Ahli Majlis Pimpinan Tertinggi Bersatu Muhammad Faiz Na'aman yang mendakwa Perikatan Nasional telah mendapat sokongan 126 Ahli Parlimen.
Mohamad, yang juga Menteri Pertahanan, turut menyuarakan komitmen penuh BN dalam memastikan kerajaan ketika ini berada dalam keadaan stabil dan kuat.
Beliau berkata negara telah ketinggalan hampir lima tahun selepas Pilihan Raya Umum ke-14 kerana kerajaan yang dibentuk tidak mempunyai majoriti yang kuat.
"Sekarang kita telah mempunyai kerajaan yang mempunyai majoriti yang kuat dan kita perlu berusaha duduk bersama untuk menguruskan negara.
"Pada 14 Mei ini, kita akan ada Konvensyen Nasional Kerajaan Perpaduan untuk melihat sejauh mana dan bagaimana janji pada Pilihan Raya Umum ke-15 dapat ditunaikan kepada rakyat," katanya.


Kenyataan Dr Mahathir sering berubah-ubah, kata Anwar

Pengerusi Pakatan Harapan (PH) Anwar Ibrahim hari ini mengatakan kenyataan Dr Mahathir Mohamad sering berubah-ubah tetapi menegaskan tidak mahu berbalah dengan bekas perdana menteri itu.“Apalah yang dok sibuk dengan kenyataan dia? Minggu depan dia tukar lagi. Kita tengok nanti.“Takpa saya tidak mahu berbalah dengan dia sebab itu kenyataan minggu sudah kita tengok minggu ini dan minggu depan mungkin lain.“Jadi tunggulah. Sementara itu saya jawab landasan perjuangan PH,” katanya pada satu sidang media di Kuala Lumpur hari ini.Jumaat lalu Mahathir mendedahkan Anwar menghalang PH untuk bekerjasama dengannya dan presiden PKR itu enggan membenarkan orang lain menjadi calon perdana menteri, walaupun pada hakikatnya beliau tidak mempunyai bilangan sokongan yang mencukupi.Ahli Parlimen Langkawi itu turut melontarkan sindiran ketika mengulas berhubung isu sokongan “kukuh dan meyakinkan” seperti didakwa Anwar sebelum ini.“Kalau tak ada kami (Pejuang) dia tak ada sokongan yang cukup. Dan berapa kali dia kata apa tu? ‘Strong, Formidable, Convincing majority. Pi balik lah,” katanya.Pada penghujung September, Anwar mengadakan sidang media untuk mengumumkan mempunyai sokongan kukuh dan meyakinkan daripada ahli-ahli Parlimen untuk menumbangkan kerajaan Perikatan Nasional (PN) pimpinan Muhyiddin Yassin.Bagaimanapun ketika mengadap Sultan Abdullah Sultan Ahmad Shah di Istana Negara pada 13 Oktober, Anwar gagal membuktikan dakwaannya itu.Bagaimanapun Anwar berkata hari ini PKR tidak menolak untuk bekerjasama dengan sesiapa sahaja asalkan berpegang pada prinsip yang ditetapkan PH.“Takpalah Tun Mahathir dah lama, tapi yang penting keadilan dan Pakatan Harapan kita ambil sesiapa sahaja mana-mana parti yang terima dasar yang baik tolak rasuah, dan kekayaan serta kelompok lain kita akan rangkul untuk bekerjasama.“Saya setuju bukan dengan orang atau pun parti tapi dengan prinsipnya. Ya kalau orang itu setuju. Dan ini prinsip yang diterima pakai dalam landasan perjuangan Pakatan Rakyat dengan PH selama ini.”


2 lagi sekolah di Terengganu ditutup kerana Covid-19

Dua buah sekolah di Terengganu ditutup mulai hari ini hingga 11 Oktober berikutan terdapat pelajar dan muridnya yang disahkan positif Covid-19.Pengarah Jabatan Pendidikan Negeri Terengganu Salim Ab Ghani berkata dua sekolah itu ialah Sekolah Kebangsaan (SK) Kompleks Seberang Takir dan Sekolah Menengah Kebangsaan (SMK) Kompleks Seberang Takir di Kuala Nerus.“Penutupan sekolah ini dilakukan selepas mendapat nasihat daripada Jabatan Kesihatan Negeri Terengganu bagi membolehkan aktiviti disinfeksi dilakukan.“Sehubungan itu, saringan Covid-19 juga akan dilakukan terhadap murid atau guru yang menjadi kontak rapat dengan pesakit Covid-19 di sekolah tersebut,” katanya ketika dihubungi Bernama hari ini.SMK Kompleks Seberang Takir mempunyai 765 pelajar dan 82 guru manakala SK Kompleks Seberang Takir mempunyai 817 murid dan 63 guru.Pada Jumaat lepas, SK Padang Kemunting juga di Kuala Nerus ditutup setelah seorang gurunya disahkan positif Covid-19 manakala sehari sebelum itu, sebuah taman bimbingan kanak-kanak (Tabika) Jabatan Kemajuan Masyarakat (Kemas) di Bandar Al Muktafi Billah Shah di Dungun turut ditutup selepas seorang kakitangannya disahkan positif wabak tersebut.


Selangor tertinggi dalam 2,717 kes baru Covid-9 hari ini

Malaysia mencatat 2,717 kes baru hari ini dengan Selangor mendahului dalam catatan kes harian tertinggi hari ini.Angka kes baru itu menjadikan kes keseluruhan Covid-19 hari ini meningkat sebanyak 390,252 kes.Selangor mencatat angka tertinggi kes harian sebanyak 768 disusuli Sarawak (570) dan Kelantan (518).Hanya Perlis (1) sahaja yang mencatatkan kes satu digit hari ini sementara Labuan tidak mencatatkan sebarang kes.Negara juga mencatat sebanyak 2,292  kes sembuh menjadikan jumlah keseluruhan kes sembuh meningkat kepada 363,608.Kes aktif dengan kebolehjangkitan pula kini berjumlah 22,926.Dalam pada itu, 272 pesakit ditempatkan di Unit Rawatan Rapi termasuk 124 orang memerlukan bantuan alat pernafasan.Malaysia turut mencatat 11 lagi korban akibat Covid-19, menjadikan jumlah mangsa yang maut meningkat kepada 1,426 orang.


PKR ditempelak tuntut lebih banyak kerusi, rundingan PH-BN berdepan masalah

Umno mempersoalkan usaha sekutunya PKR untuk bertanding lebih banyak kerusi di Terengganu, dalam apa yang dilihat mencerminkan situasi rundingan kerusi antara dua bekas musuh politik itu di negeri lain.
Pengerusi Umno Terengganu Ahmad Said berkata PKR harus "ukur baju di badan sendiri" apabila parti itu membuat tuntutan untuk mendapatkan lebih banyak kerusi pada Pilihan Raya Negeri (PRN) akan datang.
"Berapa cawangan PKR ada? Siapa tokoh-tokoh dia?" soal bekas menteri besar Terengganu itu kepada wartawan semalam.
Memetik contoh, Ahmad berkata PKR antara lain mahu bertanding di Jabi, di mana Umno kalah tipis kepada PAS dengan 55 undi pada pilihan raya 2018.
Beliau berkata PKR tidak boleh menganggap hanya kerana mempunyai 300 ahli di sana, ia berpeluang memenangi kerusi itu.
"Mana boleh macam tu? Orang Umno setuju tak? Formula tu tak betul. Nak, nak semua. Jangan glamor nak je. Tunjuk kekuatan dia, berapa cawangan dia ada, berapa ahli dia ada?" katanya.
Sumber dalaman Umno memberitahu MalaysiaNow kenyataan Ahmad itu hanyalah sebahagian daripada masalah yang lebih besar dihadapi oleh Pakatan Harapan (PH) dan Barisan Nasional (BN) dalam memuktamadkan pembahagian kerusi.
Kedua-dua pakatan itu bersetuju untuk tidak bertembung antara satu sama lain di enam negeri di mana PRN akan diadakan tidak lama lagi.
"PH memberitahu perkara yang sama kepada Umno di Selangor. Umno menuntut beberapa kerusi yang sudah lama menjadi kubu PH, tetapi setakat ini PH menyuruh mereka jangan berangan."
Sumber itu, yang biasa dengan perbincangan kerusi Umno dan PH, berkata Umno tidak gembira diturunkan hanya di kerusi majoriti Melayu, di mana berkemungkinan akan dikalahkan sekali lagi oleh Perikatan Nasional (PN).
"Ia mencari sekurang-kurangnya beberapa kerusi separa bandar dan bandar, dengan harapan PH boleh mengorbankan kerusi boleh menang mereka supaya BN boleh bersuara dalam pentadbiran negeri sekiranya PH dikekalkan," tambah sumber itu.
Meskipun pemimpin tertinggi PH dan BN berkata rundingan kerusi berjalan lancar, namun belum ada hasil perbincangan yang konkrit antara mereka.
Setakat minggu lepas, Timbalan Presiden PKR Rafizi Ramli, yang mengetuai rundingan dengan Umno, membisu mengenai jumlah itu.
"Tiada komen mengenai butiran tetapi perbincangan berjalan lancar," katanya dipetik sebagai berkata pada Khamis, selepas keluar daripada perbincangan tiga jam dengan pemimpin Umno yang turut dihadiri Ahmad.
Pilihan raya 2018, berkisarkan kepada skandal 1MDB yang menyebabkan BN kalah teruk di peringkat Persekutuan, menyaksikan parti PH menunjukkan prestasi terbaik mereka, dengan PKR memenangi separuh daripada 56 kerusi, diikuti DAP (14) dan Amanah (5).
Calon Umno pula menang di empat kerusi majoriti Melayu.
Difahamkan, rundingan kerusi antara Umno dan PH turut menemui jalan buntu di Kedah, negeri penting dan strategik dalam usaha mendapatkan sokongan orang Melayu.
Satu sumber berkata tuntutan PKR dan Amanah untuk mendapatkan lebih banyak kerusi mengganggu rundingan, dengan pemimpin Umno bertegas bahawa mereka harus diberi bahagian yang besar.
"Semua parti tuntut kerusi lebih. Itu adat perundingan. Saya beritahu kawan-kawan, jangan kita hirau orang nak tuntut lebih, sebab teknik kita pun nak tuntut lebih," kata Pengerusi PH Kedah Mahfuz Omar.
Sebanyak 36 kerusi di Kedah menjadi tumpuan perbincangan antara PH dan BN.


Kerajaan sedia benarkan lebih ramai keluarkan caruman Akaun 1 KWSP

Kerajaan bersedia untuk memperluas jumlah pencarum yang layak bagi pengeluaran wang daripada Akaun 1 Kumpulan Wang Simpanan Pekerja (KWSP), kata Menteri Kewangan Tengku Zafrul Tengku Aziz.Bagaimanapun, beliau berkata perkara itu masih dalam peringkat perbincangan dengan semua pihak terlibat khususnya KWSP.Katanya, cadangan itu dibuat setelah mengambil kira keresahan rakyat yang terkesan dengan impak penularan Covid-19.“Selepas rundingan itu selesai, kita perlu tunggu dalam beberapa hari lagi untuk saya serta KWSP umumkan berhubung usaha memperluaskan kepada lebih 600,000 rakyat menerima faedah ini. Kita juga akan jelaskan juga kenapa kita buat demikian,” katanya pada sidang media di Wisma Bernama, di Kuala Lumpur hari ini.“Bagi saya, kalau belanjawan ini dapat menolong negara kita, jadi tiada sebab untuk belanjawan ini tidak diluluskan dan ditolak (Dewan Rakyat). Kalau ditolak, dari segi ekonominya kita tidak dapat bayar komitmen kerajaan termasuk untuk membayar bantuan kepada rakyat,” katanya.Dalam pembentangan Belanjawan 2021 pada 6 November lepas, Zafrul mengumumkan kemudahan pengeluaran simpanan KWSP daripada Akaun 1 secara bersasar sebanyak RM500 sebulan dengan jumlah sehingga RM6,000 bagi tempoh 12 bulan bagi meringankan beban kewangan ahli-ahli yang terjejas.Pada April lepas, KWSP memperkenalkan skim kemudahan pengeluaran i-Lestari yang membenarkan ahli membuat pengeluaran sebanyak RM500 sebulan selama tempoh 12 bulan dengan jumlah keseluruhan sehingga RM6,000, memberi manfaatkan kepada kira-kira 4.7 juta ahli dengan nilai RM11.6 bilion.Sementara itu, ditanya mengenai kemungkinan Dewan Rakyat tidak meluluskan Belanjawan 2021, Zafrul berkata jika perkara itu berlaku, kerajaan tidak dapat membayar segala komitmen termasuk pembayaran gaji dan bantuan kepada petugas barisan hadapan yang bertungkus-lumus memerangi Covid-19.Beliau bagaimanapun optimis belanjawan melibatkan perbelanjaan pengurusan dan pembangunan yang memfokuskan kepada usaha membantu rakyat dan pemulihan perniagaan serta ekonomi negara itu akan diluluskan.“Bagi saya, kalau belanjawan ini dapat menolong negara kita, jadi tiada sebab untuk belanjawan ini tidak diluluskan dan ditolak (Dewan Rakyat). Kalau ditolak, dari segi ekonominya kita tidak dapat bayar komitmen kerajaan termasuk untuk membayar bantuan kepada rakyat,” katanya.Menteri kewangan itu juga turut menafikan dakwaan sesetengah pihak bahawa sekolah vernakular dipinggirkan dalam peruntukan Belanjawan 2021.Katanya, ini kerana pada sesi pembentangan belanjawan itu, peruntukan untuk sekolah tidak diklasifikasikan mengikut jenis sekolah dan menambah perincian peruntukan bagi setiap jenis sekolah akan dijelaskan oleh Kementerian Pendidikan tidak lama lagi.


Lokman Adam bebas dengan jaminan polis

Bekas ahli majlis tertinggi Umno Lokman Noor Adam, telah dibebaskan dengan jaminan polis selepas ditahan pada Ahad lepas, kerana disyaki mengeluarkan kenyataan berbaur hasutan ketika bersiaran langsung di laman Facebooknya.Timbalan Pengarah (Siasatan dan Perundangan) Jabatan Siasatan Jenayah (JSJ) Bukit Aman DCP Mior Faridalathrash Wahid berkata, Lokman dibebaskan petang semalam manakala kertas siasatan kesnya akan dilengkapkan dalam tempoh terdekat.“Polis sedang melengkapkan kertas siasatan kes berkenaan untuk dihantar ke Pejabat Peguam Negara untuk tindakan selanjutnya,” katanya ringkas kepada Bernama.Semalam, Bernama melaporkan Lokman direman sehari bagi membantu siasatan kes itu, selepas ditahan sepasukan polis di sebuah restoran berhampiran Pusat Dagangan Dunia Putra (PWTC), di sini.Pengarah JSJ Bukit Aman Huzir Mohamed dalam kenyataan semalam berkata, kandungan video yang dimuat naik Lokman di media sosial disyaki mempunyai unsur ugutan jenayah dan menggunakan perkataan jelik terhadap kepimpinan Perdana Menteri Muhyiddin Yassin.Kes itu disiasat mengikut Seksyen 506 Kanun Keseksaan, kerana kesalahan menakutkan secara jenayah, Seksyen 233 Akta komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian dan Seksyen 14 Akta Kesalahan-Kesalahan Kecil 1955, kerana menggunakan perkataan-perkataan yang kurang sopan.Terdahulu, Lokman memaklumkan menerusi laman Facebooknya memaklumkan ditahan polis ketika siaran langsung bertajuk ‘Setiap MP bakal disogok RM3 juta peruntukan jika Bajet 2021 diluluskan? Biar Betul?’.


Isu daging import di luar bidang kuasa Jakim, kata pengarah kanan

Isu penyeludupan daging yang hangat diperkatakan sekarang adalah di luar bidang kuasa dan tanggungjawab Jabatan Kemajuan Islam Malaysia (Jakim), kata Pengarah Kanan Bahagian Penyelidikan Jakim Sirajuddin Suhaimee.Beliau berkata, peranan pasukan Jakim adalah memeriksa  sama ada sesebuah rumah penyembelihan di luar negara, mematuhi hukum syarak dari aspek proses penyembelihan sehinggalah daging itu dibungkus dan dimasukkan ke dalam kotak dalam keadaan bebas cemar.“Permit mengimport daging dikeluarkan oleh Jabatan Perkhidmatan Kuarantin dan Pemeriksaan Malaysia (Maqis). Apabila produk itu sampai ke pintu masuk negara, Jabatan Kastam Diraja Malaysia akan melihat dari segi cukai. Selepas produk daging itu berada di gudang di dalam negara ia adalah tertakluk di bawah Akta Perihal Dagangan 2011 di bawah Kementerian Perdagangan Dalam Negeri dan Hal Ehwal Pengguna (KPDNHEP),” kata Sirajuddin.Beliau berkata demikian dalam segmen khas ‘Tanya Jakim bertajuk SOP Sijil Halal: Di Mana Silapnya?’, yang disiarkan secara dalam talian di akaun laman sosial Facebook Jakim hari ini.Sirajuddin berkata Jakim menyedari banyak pihak mempersoalkan jabatan itu, apabila tidak mengeluarkan sebarang kenyataan berhubung isu penyeludupan daging import, yang didedahkan media baru-baru ini dan tidak mendedahkan senarai nama syarikat atau jenama yang terlibat.Menjawab persoalan itu, beliau berkata pihak berkuasa seperti KPDNHEP sedang menjalankan siasatan, mengenai perkara tersebut dan akan mendedahkan hasilnya apabila siastan kes berkenaan selesai.“Biarlah siasatan dijalankan dengan cara terbaik tanpa gangguan. Berikan ruang agensi yang berkaitan untuk menyiasat. Maklum balas (Jakim) akan menimbulkan suasana tidak baik, kalau (Jakim) keluarkan  kenyataan akan menjejaskan siasatan,” katanya.Sejak isu tersebut timbul, banyak pihak mempersoalkan Jakim, kerana mereka menganggap agensi itu bertanggungjawab sepenuhnya dalam proses membawa masuk daging dari luar negara.Ditanya sama ada benar atau tidak aktiviti penyeludupan daging itu sudah 40 tahun berlaku, beliau berkata perkara itu tidak dapat disahkan atau dinafikannya, kerana ia merupakan dakwaan dari pihak industri dan bukannya agensi atau badan penguat kuasa.Isu daging seludup menjadi hangat apabila media melaporkan mengenai kegiatan kartel yang menyeludup daging sejuk beku dari China, Ukraine, Brazil dan Argentina, sebelum membungkus semula daging berkenaan menggunakan logo halal di sebuah gudang di Senai, Johor.


Tiada perhimpunan Agung Umno tahun ini

Mesyuarat Perwakilan Bahagian dan Perhimpunan Agung Umno 2020 ditangguhkan sehingga ke satu tarikh lain ekoran pandemik Covid-19.Setiausaha Agung Umno Ahmad Maslan memaklumkan mengenai penangguhan itu dalam satu kenyataan media hari ini.Katanya, penangguhan itu dilakukan mengikut Fasal 8.2 Perlembagaan Umno yang mana menyatakan “Perhimpunan Agung Tahunan hendaklah diadakan sekali dalam setahun pada bila-bila masa yang ditetapkan oleh Majlis Tertinggi dengan syarat tidak lewat dari 18 bulan dari tarikh perhimpunan agung yang lalu”.Menjelaskan lanjut beliau berkata, fasal tersebut turut dibacakan bersama Perkara 5.4 Peraturan Persidangan bahawa tarikh perhimpunan agung, tarikh mesyuarat perwakilan bahagian dan tempoh persidangan cawangan ditentukan oleh Majlis Tertinggi.“Tarikh Perhimpunan Agung Umno 2019 berlangsung pada 6 dan 7 Disember 2019, maka 18 bulan selepas itu ialah selewatnya pada 5 Jun 2021,” kata kenyataan itu.Katanya, dipersetujui tarikh mesyuarat perwakilan bahagian pada Mac atau April 2021 dan Perhimpunan Agung 2020 pada Mei atau awal Jun 2021. Tarikh yang tepat akan dimaklumkan kemudian.Tambahnya, penangguhan ini melibatkan 764 persidangan iaitu empat mesyuarat perwakilan untuk setiap 191 bahagian Umno di seluruh negara.“Oleh kerana begitu banyak perhimpunan yang melibatkan puluhan ribu orang, ia kemungkinan berupaya untuk berlaku penularan wabak Covid-19,” katanya.Jawatankuasa Pengurusan Umno bersetuju sebulat suara mengenai keputusan ini dan mendapat persetujuan secara majoriti daripada ahli-ahli Majlis Kerja Tertinggi Umno melalui “circular resolution” atau pun resolusi secara edaran.Beliau juga memaklumkan ahli jawatankuasa Umno Bahagian, Wanita, Pemuda dan Puteri di 191 bahagian adalah disarankan untuk mengadakan pelbagai aktiviti kebajikan prihatin rakyat dan ziarah kasih kepada yang memerlukan bantuan dalam kawasan masing-masing.“Segala aktiviti mestilah mematuhi SOP Covid-19 yang ditetapkan oleh kerajaan,” katanya.


Status Sabah, Sarawak sebagai wilayah belum diwartakan, kata Abang Jo

Status Sarawak dan Sabah sebagai wilayah dalam Malaysia masih belum diwartakan, dan isu berkenaan hanya akan dibincangkan dalam mesyuarat Perjanjian Malaysia 1963 (MA63) antara kerajaan Persekutuan serta Sarawak yang dijadualkan pada 19 Januari ini.
Premier Sarawak Abang Johari Openg berkata perubahan status kedua-dua negeri itu sebagai wilayah buat masa ini adalah pada peringkat cadangan sahaja.
“(Status Sabah dan Sarawak sebagai wilayah) belum lagi diwartakan. Pewartaan sebagai wilayah itu hanya cadangan sahaja, dan dari mula lagi memang kita (Sabah dan Sarawak) sepatutnya (berstatus) wilayah tapi keadaannya berubah dalam 60 tahun, jadi sebab itu kita meminda Perlembagaan Persekutuan,” katanya.
Bercakap kepada pemberita ketika ditemui di Program Hari Bebas Kereta Kuching di Kuching hari ini beliau berkata, kerajaan Persekutuan akan diminta untuk memuktamadkan sama ada kedua-dua negeri Borneo itu akan diwartakan sebagai wilayah dalam mesyuarat itu yang turut melibatkan Perdana Menteri Anwar Ibrahim.
Anwar dijangka mengadakan lawatan kerja selama dua hari ke Sarawak pada 18 dan 19 Januari ini, lawatan pertama beliau ke negeri ini sejak dilantik sebagai perdana menteri pada 24 November tahun lalu.
Jumaat lalu, Timbalan Perdana Menteri yang juga Presiden Umno, Ahmad Zahid Hamidi dalam ucapan dasarnya pada perhimpunan agung parti itu berkata kedudukan Sabah dan Sarawak dalam Malaysia bukan lagi berstatus negeri sebaliknya wilayah, bagaimanapun beliau tidak menyatakan sejak bila status berkenaan berkuat kuasa.


1MBD: Nama Jho Low tiada dalam minit mesyuarat Kabinet Najib

Mahkamah Tinggi hari ini diberitahu yang nama ahli perniagaan dalam buruan Low Taek Jho atau Jho Low tidak ditemui pada minit mesyuarat Kabinet ketika pentadbiran Najib Razak.Bekas timbalan ketua setiausaha (Kabinet) Mazidah Abdul Majid menyatakan perkara tersebut ketika sesi pemeriksaan utama oleh Timbalan Pendakwa Raya Ahmad Akram Gharib dalam kes perbicaraan 1MDB bekas Perdana Menteri itu.Terdahulu saksi pendakwaan ke-11 itu diminta untuk menyemak minit mesyuarat untuk melihat sama ada nama Jho Low pernah disebut dalam minit mesyuarat berkenaan.Ahmad Akram: Berdasarkan kepada kesemua dokumen yang ada, adakah Low Taek Jho, yang lebih dikenali sebagai Jho Low, pernah disebut dalam dokumen ini?Mazidah: Tidak.Ahmad Akram: Adakah Najib pernah sebut kepada Kabinet yang Jho Low telah membantu untuk mendapatkan sumbangan daripada seorang putera Saudi kepada Yayasan 1Malaysia Development Berhad (1MDB)?Mazidah: Saya tidak ingat, tetapi jika Najib ada sebut nama Jho Low, ia tentunya akan ada di dalam minit mesyuarat. Bagaimanapun nama Jho Low tidak ada dalam minit mesyuarat.Sementara itu ketika sesi soal balas oleh Peguambela Najib, Muhammad Shafee Abdullah, saksi berusia 72 tahun itu berkata, beliau hanya mendengar nama Jho Low apabila isu 1MDB timbul.Muhammad Shafee: Anda pernah dengar nama Jho Low sebelum ini?Mazidah: Ia satu nama sebutan ramai.Najib, 67, menghadapi empat pertuduhan menggunakan kedudukannya untuk memperoleh suapan berjumlah RM2.3 billion daripada dana 1MDB dan 21 pertuduhan pengubahan wang haram pada jumlah wang yang sama.Perbicaraan di hadapan Hakim Collin Lawrence Sequerah bersambung Isnin.


Gaza capai persetujuan gencatan senjata dengan Israel

Jihad Islam Palestin (PIJ) yang aktif di Gaza mengumumkan petang Ahad bahawa pihaknya telah mencapai persetujuan gencatan senjata dengan Israel.
Israel sebelum ini mengesahkan bahawa gencatan senjata dengan perantaraan Mesir itu akan berkuat kuasa pada 11.30 malam waktu tempatan (2030 GMT), sekali gus menamatkan serangan udara Israel dan serangan roket Palestin, lapor Xinhua.
Perjanjian gencatan senjata itu termasuk tindakan susulan Mesir untuk memastikan pembebasan tahanan Palestin iaitu Bassam al-Saadi, seorang pemimpin kanan PIJ yang ditangkap di sebuah kediaman di Tebing Barat minggu lalu, dan Khalil Awawda, yang kesihatannya semakin merosot selepas berbulan-bulan melancarkan mogok lapar, kata ketua jabatan politik PIJ, Mohammad al-Hindi.
Perjanjian itu juga termasuk melonggarkan sekatan yang dikenakan Israel ke atas Gaza sejak 2007 dan membekalkan bahan api ke stesen janakuasa yang hentikan operasi baru-baru sehingga memberi kesan terhadap sistem kesihatan.
Dalam kenyataan media, pengantara Mesir berkata mereka telah meningkatkan hubungan dengan semua pihak untuk membendung peningkatan konflik, menyeru "gencatan senjata yang menyeluruh dan bersama" dan akan "berusaha membebaskan Awawda agar mendapat rawatan sewajarnya, serta berusaha membebaskan Saadi secepat mungkin".
Sementara itu, kedua-dua pihak yang bertelagah berkata mereka berhak untuk menggunakan kekerasan walaupun selepas gencatan senjata.
PIJ dalam satu kenyataan mengalu-alukan gencatan senjata itu tetapi menegaskan bahawa "kami akan mempertahankan hak kami untuk bertindak balas terhadap sebarang pencerobohan Zionis".
Sementara itu, Ketua Direktorat Diplomasi Awam Kebangsaan Israel, Lior Hayat berkata "jika gencatan senjata dilanggar, Israel berhak untuk bertindak balas".
Sekurang-kurangnya 44 rakyat Palestin, termasuk 15 kanak-kanak terbunuh, manakala 360 cedera sejak Israel memulakan serangan di Semenanjung Gaza pada Jumaat, menurut kenyataan yang dikeluarkan kementerian kesihatan Palestin di Gaza lewat Ahad.
Mangsa yang terkorban termasuk dua komander tertinggi PIJ, yang terbunuh dalam dua serangan udara berasingan di bandar Gaza dan bandar Rafah di selatan Semenanjung Gaza.
Laporan media Israel memaklumkan sekurang-kurangnya lapan rakyat Israel cedera akibat serangan roket yang dilancarkan PIJ ke selatan dan tengah Israel.


Tiada lantikan politik dalam GLC tersenarai di Bursa Malaysia, kata Loke

Kerajaan Perpaduan tidak akan melakukan sebarang pelantikan ahli politik bagi jawatan dalam syarikat berkaitan kerajaan (GLC) yang tersenarai di Bursa Malaysia, demikian ditegaskan Setiausaha Agung DAP, Anthony Loke
Loke, yang juga Menteri Pengangkutan, berkata malah Perdana Menteri, Anwar Ibrahim memaklumkan kepadanya bahawa beliau tidak berhasrat untuk melantik mana-mana ahli politik dalam syarikat jenis berkenaan.
Beliau menjelaskan kebanyakan ahli politik yang dilantik kini bukanlah melibatkan GLC tetapi ia adalah lantikan dalam badan berkanun.
“Dari segi pelantikan ahli politik, kita kena asingkan badan berkanun dan GLC. Kalau GLC umpamanya syarikat yang tersenarai dalam Bursa Malaysia seperti Tenaga Nasional Berhad (TNB), Telekom Malaysia Bhd (TM) dan Malaysia Airports Holdings Bhd (MAHB), kita tidak setuju untuk meletakkan ahli politik.
“Yang dilantik sekarang bukan syarikat (GLC). Yang dilantik adalah badan berkanun, lembaga dan sebagainya. Ini adalah kawal selia. Bukan terlibat dalam perniagaan dan sebagainya,” katanya.
Beliau berkata demikian pada sidang media selepas merasmikan Konvensyen Tahunan Negeri DAP Selangor 2023 di Klang, semalam ,yang turut dihadiri Pengerusi Pakatan Harapan (PH) Selangor, Amirudin Shari dan Pengerusi DAP Selangor, Gobind Singh Deo.
Loke berkata di kementeriannya juga masih mengekalkan khidmat Pengerusi Prasarana Malaysia Berhad (Prasarana) Jamaludin Ibrahim yang merupakan seorang profesional dan tidak akan melantik ahli politik dalam syarikat berkenaan.
“Begitu juga MAHB. Tak ada lantikan politik dalam MAHB. Ini jelas. Kalau pentadbiran dulu dan tahu siapa yang jadi pengerusi Prasarana. Sekarang siapa pengerusi Prasarana?.
“Jadi tidak ada lantikan politik dalam GLC penting umpamanya Prasarana, MAHB, TM dan sebagainya. Itu saya yakin dasar tersebut  akan terus dikekalkan oleh Perdana Menteri,” katanya.
Beliau mengulas pertanyaan pemberita berhubung lantikan politik melibatkan ahli politik PH dan Umno susulan PH sebelum ini pernah mengkritik berhubung perkara berkenaan.


Tiada rancangan ikut AS longgar SOP kepada penerima vaksin, kata KP kesihatan

Ketua Pengarah Kesihatan Dr Noor Hisham Abdullah hari ini berkata Malaysia tidak akan mengikut langkah yang diambil Amerika Syarikat yang baru-baru ini mengumumkan warganya yang telah menerima suntikan vaksin lengkap tidak lagi perlu memakai pelitup muka baik di kawasan tertutup atau terbuka.Beliau berkata Malaysia akan meneruskan kaedah sedia ada untuk memerangi Covid-19: dengan pelaksanaan vaksinasi dan kepatuhan terhadap prosedur operasi standard (SOP) kesihatan.“Di United Kingdom, lebih 30 juta orang telah menerima suntikan vaksin, namun mereka masih mematuhi SOP kesihatan dengan memakai pelitup muka,” kata beliau kepada MalaysiaNow.Semalam, Pusat Kawalan dan Pencegahan Penyakit AS (CDC) berkata garis panduan memakai pelitup muka akan dilonggarkan kepada mereka yang telah menerima vaksin Covid-19 lengkap.“Sesiapa yang telah menerima vaksin lengkap boleh menyertai aktiviti di kawasan tertutup dan terbuka, sama ada aktiviti skala kecil atau besar tanpa perlu memakai pelitup muka atau mengamalkan penjarakan fizikal.“Jika anda sudah menerima vaksin secara penuh, anda sudah boleh melakukan hal-hal yang sebelum ini anda tak boleh lakukan ekoran pandemik,” kata Pengarah CDC Rochelle Walensky dalam sebuah taklimat.Lebih 60% daripada orang dewasa di AS telah menerima satu atau lebih dos suntikan vaksin Covid-19 ketika kes harian di negara itu kini menurun dengan purata 38,000 orang seminggu atau 11 jangkitan bagi 100,000 orang.Pada Mac lalu, dalam sebuah kenyataan, Noor Hisham menegaskan mereka yang telah menerima dua dos suntikan vaksin mesti terus mematuhi SOP susulan penemuan beberapa varian Covid-19.Beliau berkata, langkah tersebut adalah demi memastikan pelaksanaan program vaksinasi kebangsaan bergerak lancar yang ketika ini sudah pun memasuki fasa kedua.Pada 11 Mei lalu, sebanyak 1.17 juta warga Malaysia telah menerima sekurang-kurangnya satu dos suntikan vaksin sementara 724,517 lagi telah menerima dua dos vaksinasi.Jumlah itu mewakili 2.2% jumlah populasi keseluruhan penduduk Malaysia.


Filipina tutup sekolah elak risiko taufan

Presiden Filipina Ferdinand Romualdez Marcos menutup sementara  sekolah dan pejabat kerajaan di Metro Manila dan enam wilayah lain pada Selasa dan Rabu berikutan risiko ribut tropika Ma-on, lapor Xinhua.
Setiausaha Akhbar Rose Beatrix Cruz-Angeles berkata penutupan itu meliputi wilayah Laguna, Rizal, Bulacan, Cavite, Zambales, dan Bataan di wilayah Luzon Tengah.
"Penutupan untuk sekolah dan pejabat swasta diserahkan kepada budi bicara ketua masing-masing," kata Angeles.
Dalam satu memorandum, Setiausaha Eksekutif Victor Rodriguez berkata penutupan sementara itu tidak termasuk agensi kerajaan yang terbabit dalam perkhidmatan kesihatan dan pencegahan bencana.
Menurut biro cuaca, ribut tropika Ma-on membadai wilayah Isabela utara Filipina pada kira-kira 10.30 pagi waktu tempatan pada Selasa, menyebabkan hujan dan angin kencang.
Ma-on membawa angin maksimum 110km sejam dengan tiupan angin sehingga 185 km sejam selama hampir empat jam sebelum bergerak ke utara-barat laut pada kelajuan 20 km sejam.
Biro itu memberi amaran kepada orang ramai untuk kekal berwaspada memandangkan ribut boleh mencetuskan hujan lebat, banjir kilat dan tanah runtuh di utara Luzon dan kawasan lain di tanah besar.
Lebih 500 penduduk di kawasan rendah di utara Luzon telah dipindahkan.
Tiada kemalangan jiwa dilaporkan setakat ini.
Ribut tropika itu dijangka bergerak ke arah barat laut dan diramal merentasi utara Luzon pada malam Selasa.
Ma-on adalah taufan tropika keenam yang melanda negara Asia Tenggara itu tahun ini. Secara purata, negara kepulauan itu mengalami 20 taufan setiap tahun.
Pada April, ribut tropika Megi melanda Filipina dan mencetuskan tanah runtuh serta banjir menyebabkan 224 orang maut dan 147 yang lain hilang.


Tiada pihak jumpa kementerian komunikasi berkait penyiaran debat Najib-Anwar, kata Annuar

Tiada pihak yang berjumpa dengan kementerian komunikasi dan multimedia (K-KOMM) berkaitan platform penyiaran debat perdana antara Najib Razak dengan Anwar Ibrahim pada 13 Mei ini.Menteri Komunikasi dan Multimedia Annuar Musa berkata perkara itu tidak ada kena-mengena dengan kerajaan dan menganggapnya sebagai debat antara dua individu.“Jadi kerajaan tidak campur dan saya pun tidak didatangi oleh sesiapa. Saya fikir ia masih lagi di peringkat antara dua individu,” katanya kepada pemberita selepas menghadiri Majlis Iftar bersama komuniti negeri Melaka semalam.Turut hadir pemangku ketua pegawai eksekutif Bernama Roslan Ariffin.Mengulas mengenai penggunaan media sosial atau platform digital terkini, Annuar berkata beliau tidak menolak perkara itu dijadikan platform penyiaran bagi debat tersebut.“Terknologi sekarang boleh saja buat ‘live’ dan mungkin ada stesyen televisyen yang hendak memberi platform itu. Apa pun, itu kemudianlah. Tak boleh kata mungkin (boleh) sebab mungkin itu dah jadi satu janji (untuk disiarkan di platform kerajaan). Saya anggap ia debat biasa antara dua individu,” katanya.Hari ini, Bernama melaporkan kedua-dua tokoh politik negara itu akan membincangkan isu Sapura Energy Bhd (SEB) dan masa depan Malaysia pada 12 Mei ini dalam program debat perdana.Pengumuman program debat perdana itu dibuat Pengarah Komunikasi Parti Keadilan Rakyat (PKR) Fahmi Fadzil dan Ketua Penerangan Barisan Nasional (BN) Selangor Isham Jalil dalam satu sidang media semalam.Setakat ini, debat perdana itu akan dapat disaksikan secara langsung sama ada menerusi saluran media diumumkan kemudian atau secara fizikal di Dewan Tunku Canselor, Universiti Malaya, Kuala Lumpur pada pukul 9 malam.Terdahulu, Annuar mengadakan kunjungan hormat kepada Yang di-Pertua Negeri Melaka Tun Mohd Ali Mohd Rustam di pejabat beliau di Seri Negeri bagi memberi penerangan mengenai usaha-usaha K-KOMM di Melaka.“Saya juga memaklumkan bahawa sambutan Hari Wartawan Nasional akan diadakan di Melaka tahun ini,” katanya yang dipetik menerusi ciapan di laman Twitter rasminya.